**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Απριλίου 2021, ημέρα Παρασκευή και ώρα 11.15΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Κρατική αρωγή προς επιχειρήσεις και μη κερδοσκοπικού χαρακτήρα φορείς για θεομηνίες, επείγουσες ρυθμίσεις για τη στήριξη της οικονομίας, συμπληρωματικός κρατικός προϋπολογισμός και συνταξιοδοτική ρύθμιση». (3η συνεδρίαση)

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί φορείς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Γεώργιος Αμανατίδης, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**:Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Κρατική αρωγή προς επιχειρήσεις και μη κερδοσκοπικού χαρακτήρα φορείς για θεομηνίες, επείγουσες ρυθμίσεις για τη στήριξη της οικονομίας, συμπληρωματικός κρατικός προϋπολογισμός και συνταξιοδοτική ρύθμιση». Είμαστε στην 3η συνεδρίαση και πριν ξεκινήσουμε τη συζήτηση επί των άρθρων, παρακαλώ πολύ τους Εισηγητές και τους Ειδικούς Αγορητές, να ψηφίσουν επί της αρχής του νομοσχεδίου.

Το λόγο έχει ο κ. Αμανατίδης.

**ΓΕΩΡΓΙΟΣ ΑΜΑΝΑΤΙΔΗΣ(Εισηγητής της Πλειοψηφίας)**: Υπέρ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ο κ. Αμανατίδης επί της αρχής ψήφισε υπέρ.

Το λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ(Εισηγητής της Μειοψηφίας)**: Επιφυλασσόμαστε στην Ολομέλεια, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Επιφύλαξη, ο κ. Κόκκαλης.

Το λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ(Ειδικός Αγορητής του ΚΙΝΑΛ)**: Επίσης, επιφύλαξη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Επιφύλαξη, ο κ. Καμίνης.

Το λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ(Ειδική Αγορήτρια του ΚΚΕ)**: Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κατά η κυρία Μανωλάκου.

Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ(Ειδικός Αγορητής της Ελληνικής Λύσης)**: Επιφύλαξη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Επιφύλαξη, ο κ. Βιλιάρδος.

Το λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ(Ειδικός Αγορητής του ΜέΡΑ25)**: Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κατά από το ΜέΡΑ25.

Όπως προκύπτει από τις τοποθετήσεις των Εισηγητών και Ειδικών Αγορητών, το νομοσχέδιο του Υπουργείου Οικονομικών «Κρατική αρωγή προς επιχειρήσεις και μη κερδοσκοπικού χαρακτήρα φορείς για θεομηνίες, επείγουσες ρυθμίσεις για τη στήριξη της οικονομίας, συμπληρωματικός κρατικός προϋπολογισμός και συνταξιοδοτική ρύθμιση» γίνεται δεκτό επί της αρχής, κατά πλειοψηφία.

Ξεκινάμε τη συζήτηση επί των άρθρων και το λόγο έχει ο Εισηγητής της Πλειοψηφίας, κ. Γιώργος Αμανατίδης.

**ΓΕΩΡΓΙΟΣ ΑΜΑΝΑΤΙΔΗΣ(Εισηγητής της Πλειοψηφίας)**: Σε αυτό το νομοσχέδιο δύσκολα μπορεί κανείς να έχει αντιρρήσεις, γιατί είναι καλοχτισμένο σχέδιο νόμου και πραγματικά εκτιμώ, ότι θα αγκαλιαστεί τελικά από το σύνολο της πλειοψηφίας.

Επιτρέψτε μου, να διασυνδέσω την χθεσινή παρουσίαση μου με τη σημερινή. Διαπιστώσαμε χθες, ότι η χώρα πλήττεται πλέον πολλές φορές από φυσικές καταστροφές. Αποδεχθήκαμε, ότι η κλιματική αλλαγή είναι και πιο βίαιη και πιο συχνή. Αποδεχθήκαμε, επίσης, ότι δεν υπάρχει προληπτικός μηχανισμός, υπάρχει νομοπληθωρισμός, μπλέκονται πολλοί φορείς, αργούν λόγω γραφειοκρατικών διαδικασιών να καταβληθούν τα αναγκαία ποσά. Παρατηρείται, λοιπόν, μία καθυστέρηση και λείπει μέχρι τώρα η στενή συνεργασία - πέραν των φωτεινών εξαιρέσεων - του δημόσιου και του ιδιωτικού τομέα. Θέλουμε να διαμορφώσουμε ένα πλαίσιο, ένα συνεκτικό σχέδιο, που να έχει διεπαφές, να ρυθμίζει τις σχέσεις των φορέων, να προβλέπει διαδικασίες, να προβλέπει όργανα και να δίνει αξία τελικά στην ρύθμιση, την οποία προωθούμε.

Κύρια χαρακτηριστικά αυτού του σχεδίου νόμου, είναι ότι προβλέπει και χρηματοδότηση και διακριτούς ρόλους. Στην πορεία, θα αναλύσω το θέμα αυτό. Έτσι, εξυπηρετείται ο στόχος που πρέπει να είναι και η καλύτερη αποτύπωση, η γρηγορότερη αποτύπωση και η συντομότερη καταβολή των αποζημιώσεων στους δικαιούχους.

Επιτρέψτε μου τώρα, να τρέξω μερικά άρθρα του σχεδίου νόμου και θα συνεχίσουμε τη Δευτέρα. Καταρχήν, προβλέπεται η επιχορήγηση των επιχειρήσεων που πλήττονται από θεομηνίες, καθώς, επίσης, και των Φορέων Μη Κερδοσκοπικού Χαρακτήρα. Μάλιστα, προβλέπει η δυνατότητα επιχορήγησης για την αντιμετώπιση των ζημιών σε όλους αυτούς τους φορείς και, κυρίως, στις περιπτώσεις που αφορούν σε άτομα με αναπηρία ή συμμετέχουν στις οικογένειες αυτών, που πλήττονται Άτομα με Αναπηρία. Για πρώτη φορά, ίσως, καταγράφεται το υποκείμενο της αποζημίωσης, δηλαδή, αυτό που λέμε «ποιες είναι οι υλικές ζημιές σε στοιχεία ενεργητικού». Περιγράφονται σαφώς κι επομένως αυτό διευκολύνει το έργο των αρμόδιων επιτροπών.

Επίσης, ρητά ορίζεται κι αυτό είναι πολύ σημαντικό, όταν δεν οριζόταν, το ζητούσαμε, τώρα το προβλέπει κατευθείαν το σχέδιο νόμου ότι η επιχορήγηση είναι αφορολόγητη κι ακατάσχετη κι, επίσης, πολλές άλλες προβλέψεις επί της επιχορήγησης, οι οποίες είναι προς όφελος του λήπτη.

Θεσμοθετείται, επίσης, η διαδικασία της προκαταβολής έναντι επιχορήγησης κι έτσι έχουμε αρωγή, προκαταβολή έναντι της επιχορήγησης και, τελικά, το κλείσιμο της επιχορήγησης. Στο άρθρο 5 έχουμε την περίπτωση της επιχορήγησης ασφαλισμένων επιχειρήσεων. Τι προβλέπει το άρθρο 5; Προβλέπει ότι, εφόσον διαπιστωθεί η καταγραφή, αποτυπωθεί, μετρηθεί η ζημιά, τότε στην περίπτωση που υπάρχει και η ιδιωτική ασφάλιση, ό,τι δεν καλύπτεται από το συμβόλαιο της ιδιωτικής ασφάλισης, καλύπτεται στα πλαίσια του παρόντος σχεδίου νόμου, που θα γίνει νόμος.

Είπα νωρίτερα ότι προβλέπεται η πρώτη αρωγή. Γιατί προβλέπεται η πρώτη αρωγή; Γιατί τις πρώτες κρίσιμες στιγμές, όταν η ζημία είναι εκτεταμένη στο χώρο και ισχυρή ως αποτέλεσμα ποιοτικό, υπάρχει ανάγκη, η Πολιτεία να σταθεί δίπλα στους πολίτες, δίπλα στους επιχειρηματίες και για αυτό η πρώτη αρωγή είναι πολύ σημαντική. Βέβαια, εάν προχωρήσει η διαδικασία της προκαταβολής, συμψηφίζεται η πρώτη αρωγή με την προκαταβολή.

Προβλέπεται στο νόμο και η διαδικασία, όχι μόνο του να αποζημιώνονται, αλλά και πώς αυτό θα γίνει. Η διαδικασία, λοιπόν, περιγράφεται ρητά και σαφέστατα, δε χρειάζεται να την αναλύσω. Το συμπέρασμα είναι ότι με τις προβλέψεις και με το διάγραμμα ροής των εργασιών μέχρι να πάρει τα λεφτά ο δικαιούχος, φαίνεται ότι επιταχύνονται πάρα πολύ οι χρόνοι της λήψης της αποζημίωσης.

Αντίστοιχα, προβλέπεται ειδική απλοποιημένη διαδικασία με το άρθρο 8 για την καταβολή της προκαταβολής. Μάλιστα, το σημαντικό είναι ότι η προκαταβολή κατατίθεται χωρίς την προσκόμιση δικαιολογητικών. Επομένως, και για αυτόν τον λόγο, άλλωστε, είναι και ταχεία.

Όλο αυτό το σύστημα - γιατί είπαμε ότι πρόκειται για ένα ολιστικό σχέδιο κι έχει ένα σύστημα διεπαφών - θα πρέπει, για να είναι ποιοτικότερο, αποτελεσματικότερο, να παντρεύεται με μία πλατφόρμα, που όπως έχουμε συνηθίσει το τελευταίο διάστημα το Υπουργείο Ψηφιακής Διακυβέρνησης έχει προχωρήσει σε πολλά τέτοια εργαλεία ή προϊόντα - όπως θέλετε, να το πούμε - μία πλατφόρμα, λοιπόν, στην οποία θα μπαίνουν τα ποσοτικά και ποιοτικά στοιχεία της κρατικής αρωγής κι επομένως θα υπάρξει μία βάση δεδομένων, που θα έχουμε για κάθε ζήτημα αποζημίωσης τα ποιοτικά και ποσοτικά στοιχεία αυτής της αποζημίωσης.

Προβλέπεται, επίσης, και είναι πολύ σημαντικό στο άρθρο 10 η επιχορήγηση των αγροτικών εκμεταλλεύσεων. Εδώ, έγινε και χθες μια κουβέντα περί της αγροτικής εκμετάλλευσης ή περί του αγρότη πολύ λογική, έτσι όπως τέθηκε από τον κ. Κόκκαλη. Νομίζω ότι διευθετείται με το σκεπτικό, το οποίο αναπτύχθηκε κι από τα στελέχη του Υπουργείου Οικονομικών.

Το σημαντικό είναι ότι μπορούν και θα παίρνουν επιχορηγήσεις, δηλαδή, θα αποζημίωση από ζημιές, από θεομηνίες και οι γεωργικές εκμεταλλεύσεις, εφόσον, βέβαια, είναι γραμμένοι στον ΟΣΔΕ κι εφόσον έχουν πληρώσει, καταβάλλει τις εισφορές στον ΕΛΓΑ. Υπάρχει, επίσης, και η περίπτωση αποζημίωσης των περιουσιών αγροτών, οι οποίοι δεν είναι κατά κύριο επάγγελμα αγρότες, αλλά διαθέτουν αγροτική εκμετάλλευση. Και στην περίπτωση αυτή αποτυπώνεται η ζημία με τον ίδιο τρόπο, που αποτυπώνεται στις αγροτικές εκμεταλλεύσεις, αλλά και στις επιχειρήσεις. Είναι το άρθρο 7 παράγραφος 5, αν θυμάμαι καλά και, απλώς, η διαφορά είναι ότι στην περίπτωση αυτή καταβάλλεται το 50% της αναλογούσας αποζημίωσης.

Όλο αυτό το εγχείρημα, ο ολιστικός σχεδιασμός όπως είπα νωρίτερα, θα πρέπει να έχει μια καθοδήγηση. Η καθοδήγηση αυτή γίνεται με την συγκρότηση της Κυβερνητικής Επιτροπής Κρατικής Αρωγής. Αποτελεί έναν εθνικό Μηχανισμό, δίνει τις κατευθύνσεις, χαράσσει τις στρατηγικές, προωθεί, εφόσον υπάρξει ανάγκη, νομοθετικές πρωτοβουλίες και βέβαια, η μεγάλη παρέμβαση του σχεδίου νόμου αυτού είναι το Ταμείο Κρατικής Αρωγής. Είπα νωρίτερα στο εισαγωγικό μου κείμενο ότι, το σημαντικό στο σχέδιο νόμου είναι ότι υπάρχει πλέον η χρηματοδότηση και η οποία θα προκύπτει από το Ταμείο Κρατικής Αρωγής, που μπορεί να προκύπτει είτε από εισφορές ιδιωτών είτε από τα ποσά που επιστρέφονται από αυτά που δεν δικαιούνταν οι δικαιούχοι που τα πήρανε από τις θεομηνίες, αλλά και η επιχορήγηση από τον κρατικό Προϋπολογισμό.

Κατεβαίνουμε ένα επίπεδο παρακάτω, πάμε στο επίπεδο της Περιφέρειας. Σε κάθε Περιφέρεια προβλέπεται η ύπαρξη του περιφερειακού συντονιστή κρατικής αρωγής. Αυτός είναι ένας μόνιμος σύνδεσμος με το εθνικό σύστημα, με την Κυβερνητική Επιτροπή Κρατικής Αρωγής, είναι υπεύθυνος να συστήνει και να οργανώνει τις ομάδες παρακολούθησης των συμβάντων και επομένως, σε συνεργασία με τον Αντιπεριφερειάρχη, να προωθεί τα θέματα της αποζημίωσης. Οι Επιτροπές Κρατικής Αρωγής, λοιπόν, είναι μία πολύ σημαντική παρέμβαση, καταγράφουν τις ζημιές από θεομηνίες, όπως είπαμε και σε επιχειρήσεις και σε μη-κερδοσκοπικού χαρακτήρα Φορείς και αποφαίνονται, επίσης, για την επιχορήγηση, αλλά και την προκαταβολή. Βλέπουμε, ότι για κάθε σκοπό και στόχο που έχει το σχέδιο νόμου, υπάρχουν και τα εργαλεία τα οποία τον εξυπηρετούν.

Θα ήθελα- για χάρη συντομίας χρόνου και για να είμαι συνεπής- να κάνω μία αναφορά τώρα στο δεύτερο μέρος, όπου στα άρθρα 25 μέχρι 29, προβλέπεται κάτι που είναι πολύ σημαντικό, η εξαίρεση από την υποχρέωση καταβολής του τέλους επιτηδεύματος για αγρότες και αλιείς παράκτιας αλιείας. Μέχρι τώρα δεν προβλέπονταν αυτό, επομένως είναι μία πολύ σημαντική παρέμβαση, βοηθά ειδικά στις κρίσιμες περιόδους λόγω covid19, την ανασύνταξη θα λέγαμε, κατά το δυνατόν, των κλάδων αυτών.

Επίσης προβλέπεται στο άρθρο 26, η παράταση αναστολής καταβολής στο Δημόσιο του ποσοστού 5% επί των νοσηλίων, από τις Μονάδες Χρόνιας Αιμοκάθαρσης. Αντίστοιχα με το άρθρο 27, τα συστήματα αιμοκάθαρσης- τα φίλτρα και οι γραμμές αιμοκάθαρσης- εντάσσονται στον υπερμειωμένο συντελεστή του 6% από το 13%.

Πολύ σημαντική στο άρθρο 28, είναι η παρέμβαση που αφορά στην κρατική ενίσχυση, υπό μορφή αυξημένης επιδότησης ειδικού σκοπού. Γνωρίζουμε, ότι θα υπάρξει πρόγραμμα προϋπολογισμού 130 εκατομμυρίων ενίσχυσης των επιχειρήσεων, με τη μορφή αποζημίωσης ειδικού σκοπού. Έτσι λοιπόν, επιδιώκεται η έγκριση αυτού του μέτρου, προκειμένου να εφαρμοστεί στην πορεία.

Αντίστοιχα με το άρθρο 29, προβλέπεται η μετάθεση του χρόνου υποβολής ετήσιων οικονομικών εκθέσεων για ορισμένες επιχειρήσεις- χάριν συντομίας δεν θα τις αναφέρω, επειδή έχουν ακουστεί και χθες.

Στο άρθρο 30 εγκρίνεται ο συμπληρωματικός κρατικός Προϋπολογισμός, με αύξηση κατά 3 εκατομμύρια ευρώ, προκειμένου να είναι σε θέση το κράτος να αντιμετωπίσει επείγουσες έκτακτες ανάγκες, αναγκαίες όμως κατανομές πόρων, σε σχέση με την αντιμετώπιση των προβλημάτων που προκαλεί η πανδημία.

Τέλος με το άρθρο 31 για τις μεταβιβάσεις συντάξεων αγωνιστών Εθνικής Αντίστασης, δίνεται η δυνατότητα μεταβίβασης της σύνταξης των αγωνιστών Εθνικής Αντίστασης και των λογοτεχνών και καλλιτεχνών, στα μέλη των οικογενειών τους, με την προϋπόθεση να μην έχουν εισόδημα μεγαλύτερο από την κατώτατη σύνταξη γήρατος του ΙΚΑ ή από το κατώτατο όριο σύνταξης του Δημοσίου, όπως αυτό κάθε φορά ισχύει. Επί του θέματος αυτού γνωμοδότησε το Ελεγκτικό Συνέδριο και στηρίζει αυτήν την προσπάθεια, ίσα ίσα η άποψη του Ελεγκτικού Συνεδρίου είναι επί το ευνοϊκότερο, μία ρύθμιση η οποία βοηθάει τον πολίτη.

Κλείνω, λοιπόν, εδώ και με την πεποίθηση ότι το σχέδιο αυτό νόμου, γι΄ αυτό και αγκαλιάστηκε απ΄ ότι φαίνεται και από τους φορείς, είναι ένα σχέδιο νόμου το οποίο έχει αρχή, μέση και τέλος, έχει κανόνες, έχει διαδικασίες.

Και για τον λόγο αυτό και μέσα από την μηχανοργάνωση που προβλέπεται ως εργαλείο ενίσχυσης της χρησιμότητας του έχει όλες τις προϋποθέσεις, όχι μόνο να ψηφιστεί, αλλά να εφαρμοστεί στην πράξη με αποτέλεσμα.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):**  Και εμείς ευχαριστούμε πολύ, τον κ. Αμανατίδη.

Πριν να καλέσω στο βήμα τον κ. Κόκκαλη, θα ζητήσω από την κυρία Μανωλάκου να ψηφίσει επί της αρχής του νομοσχεδίου.

Κυρία Μανωλάκου;

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Καταψηφίζουμε. Έχουμε τοποθετηθεί.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας):** Ευχαριστώ, κ. Πρόεδρε.

Κυρίες και κύριοι συνάδελφοι, κ. Υπουργέ, χθες κατά την πρώτη συζήτηση του νομοσχεδίου αναφερθήκαμε στη φιλοσοφία αυτού του νόμου. Η φιλοσοφία και ο σκοπός είναι ένα συνολικό θεσμικό πλαίσιο για την προστασία των πληγέντων από θεομηνίες.

Είπαμε και χθες, κ. Υπουργέ, επαναλαμβάνουμε και σήμερα, στη φιλοσοφία, στο σκεπτικό αυτού του νόμου, δύσκολα μπορεί να πει κάποιος «όχι», αλλά υπάρχει ένα μεγάλο «αλλά», αποσπασματικό και πρόχειρο. Το αποδείξαμε χθες, θα το αποδείξουμε και σήμερα.

Και προς τιμήν του κ. Σταϊκούρα, χτες έκανε δεκτές και τη μία την πρόταση και ευελπιστώ και τη δεύτερη για τις αγροτικές εκμεταλλεύσεις. Ευελπιστώ και την τρίτη σήμερα.

Το γεγονός ότι είναι προχειροδουλειά αποδεικνύεται από έναν απλούστατο λόγο και αποδεικνύεται και από κάποια έγγραφα που θα σας προσκομίσω τώρα.

Υποτίθεται ότι πριν την κατάθεση του νομοσχεδίου εργάζεται η Κυβέρνηση και το διατυμπανίζει ότι φέρνει νομοσχέδιο για την κρατική αρωγή, για την αντιμετώπιση των συνεπειών της θεομηνίας, ένα συνολικό θεσμικό πλαίσιο που θα καλύπτει τα πάντα και τους πάντες.

Δύο αποφάσεις. Η μία αφορά τον «Ιανό», η 186 του 2020. Και η άλλη, μόλις 15 Απριλίου, είναι η δικιά σας κ. Βεσυρόπουλε, που αφορά τους σεισμοπαθείς στην περιοχή Τυρνάβου.

Στη δικιά σας, στους σεισμοπαθείς, λείπει η αναστολή των καταδεικτικών μέτρων σε βάρος των φορολογούμενων, πληττώμενων σεισμοπαθών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):**Ποιων καταδεικτικών;

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας):** Των καταδεικτικών μέτρων από την εφορία, κ. Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):**Δεν υπάρχει ούτε μια. Φέρτε μια.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας):** Ορίστε. 7 Απριλίου ο κ. Πιτσιλής έδωσε εντολή στις εφορίες ότι υπάρχει λήξη αναστολής πράξεων, λήξη αναγκαστικής εκτέλεσης. Και για τους σεισμοπαθείς, αναφέρει μόνο: «O πλειστηριασμός της 1ης κατοικίας έως 31 Μαΐου». Τώρα, ένα μήνα. Μόνο έτσι διατηρείται η αναστολή.

Είστε εφοριακός και είστε γνωστής.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)** (ομιλών εκτός μικροφώνου): Η απόφασή μου τι λέει; Για πέστε μου;

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας):** Συγνώμη. Τώρα θα σας πω. Μην αγχώνεστε. Μην αγχώνεστε. Όλοι θέλουμε τον ίδιο σκοπό, κύριε Υπουργέ, για να βοηθήσουμε. Θα ακούσετε προτάσεις, εποικοδομητικές και γόνιμες. Ξεχάστε τα επικοινωνιακά. Δεν αναφέρομαι σε εσάς.

Η απόφασή τι λέει; Κάνω μια αντιπαραβολή με τον ΙΑΝΟ. Αναστέλλεται μόνο η υποχρέωση πληρωμής των φορολογικών βαρών. Παρατείνονται μέχρι 31/9/21 οι προθεσμίες καταβολής των βεβαιωμένων στις ΔΟΥ οφειλών έως την ίδια ημερομηνία και τις ίδιες οφειλές παρατείνονται και οι προθεσμίες καταβολής των δόσεων, ρυθμίσεων, διευκολύνσεων, τμηματικής καταβολής, βεβαιωμένων οφειλών. Και δύο, αναστέλλεται μέχρι και 3/9 η πληρωμή των βεβαιωμένων και ληξιπρόθεσμων οφειλών.

Σ’ αυτή την απόφαση, κύριε Υπουργέ, έπρεπε να υπάρχει μια ακύρωση της απόφασης του διοικητή και αναγκαστικά μέτρα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)** (ομιλών εκτός μικροφώνου): Κάνετε λάθος. Θα σας απαντήσω μετά. Δεν θέλω να σας διακόψω.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας):** Κύριε Υπουργέ, δεν αντιδικούμε. Προσφέρουμε. Θέλουμε να εισφέρουμε σ’ αυτό το οποίο θα ψηφίσουμε την εβδομάδα και λέγεται «Συνολικό Θεσμικό Πλαίσιο Προστασίας Πληγέντων από τις Θεομηνίες». Να βοηθήσουμε θέλουμε. Προτάσεις κάνουμε.

Συνεχίζω. Το νομοσχέδιο αν ήθελε και αν θέλουμε - ειδικά εσείς, να λέτε - ότι φέρνετε ένα νόμο για συνολικό θεσμικό πλαίσιο προστασίας, έπρεπε - και αυτό είναι πρόταση - να έχει θεομηνία. Τι ορίζεται με τον όρο θεομηνία. Δεύτερον. Πριν φτάσουμε στους δικαιούχους, ανάγκες. Ανάγκες. Ποιες ανάγκες καλύπτονται σε περίπτωση πλημμύρας Τους, σεισμού.

1.Α.Άμεσες. Επιβίωσης. Οι σεισμοπαθείς αυτή τη στιγμή στην περιοχή Ελασσόνας και Τυρνάβου έχουν λάβει μόνο τα 600 ευρώ. Ερώτηση. Είναι αρκετά; Την απάντηση νομίζω την ξέρετε. Η ερώτηση είναι ρητορική.

1.Β.Έμμεσες ανάγκες και είναι και αυτό το οποίο έκανε δεκτό ο κύριος Σταϊκούρας και είπε ότι θα το φέρει με τροπολογία. Αυτόματη αναστολή όλων των καταδιωκτικών μέτρων - και από εφορία και από τράπεζα και από οποιονδήποτε τρίτο - για ένα εξάμηνο μετά την επέλευση του οποιουδήποτε μοιραίου γεγονότος. Να μην επαφιέμεθα στον εκάστοτε Υπουργό, εάν γίνει μια παράβλεψη και έρθει ένας βουλευτής και την εντοπίσει - μπορεί να μην έρθει, παράβλεψη, κύριε Υπουργέ - αυτόματη αναστολή όλων των καταδιωκτικών μέτρων για ένα εξάμηνο, όλων των πλειστηριασμών, όχι μόνο από εφορία από τράπεζες και από ιδιώτες. Είπαμε Β, ανάγκες.

Τρίτον. Δικαιούχοι, και μετά πάμε στους δικαιούχους. Δικαιούχοι. Εδώ, ελπίζω να ληφθεί υπόψη η δεύτερη πρόταση την οποία κατέθεσε χτες η αξιωματική αντιπολίτευση για τις αγροτικές εκμεταλλεύσεις. Το ελπίζω και το θεωρώ βάσιμο ότι θα λυθεί το θέμα τη Δευτέρα. Θα το λύσετε. Αυτή η γνωμοδότηση του Νομικού Συμβουλίου του Κράτους που επικαλείστε στο νομοσχέδιο στην αιτιολογική, προκαλεί και προξενεί δυσχέρειες και προβλήματα στα φυσικά πρόσωπα εάν εντάσσονται στους πληγέντες των καταστροφών.

Μετά, αυτός ο διαχωρισμός, ο διαχωρισμός μεταξύ επαγγελματία και ετεροεπαγγελματία, εγώ δεν το έχω καταλάβει. Την ίδια ζημιά θα πάθουν όλοι.

Έρχομαι στον ΕΛΓΑ. Ακούσαμε τον κύριο πρόεδρο του ΕΛΓΑ να μιλάει, να μιλάει αλλά απαντήσεις συγκεκριμένες δεν έδωσε. Έθεσε ένα θέμα και μάλιστα ένας βουλευτής της συμπολίτευσης είπε για την κατάσταση εκτάκτου ανάγκης.

Ξέρετε, εδώ στο Κοινοβούλιο ο καθένας μπορεί να λέει ό,τι θέλει. Η κατάσταση εκτάκτου ανάγκης κηρύσσεται με απόφαση του Υφυπουργού Πολιτικής Προστασίας και όχι με του Περιφερειάρχη, ν. 4662/2020 για την αντιμετώπιση των κρίσεων. Μήπως ήρθε η ώρα και αυτό είναι και πρόταση, που πρέπει να αλλάξει η νομοθεσία για την κήρυξη σε κατάσταση εκτάκτου ανάγκης μιας περιοχής. Γιατί το λέω αυτό; Γιατί πολλά φαινόμενα μπορεί να μην είναι έντονα στον άνθρωπο, αλλά οι συνέπειές τους είναι έντονες. Το είπε και ο Πρόεδρος του ΕΛΓΑ ότι μια καλλιέργεια - και η κ. Υπουργέ και εσείς έχετε δενδρώδεις καλλιέργειες - πλήττεται έως και δύο ή και τρεις φορές το χρόνο από παγετό.

Ο παγετός ως φαινόμενο μπορεί να μην τον βιώνει άσχημα ο άνθρωπος, το βιώνει όμως πολύ άσχημα η καλλιέργειά του, η επιχείρησή του. Μήπως πρέπει να αλλάξει η νομοθεσία για το πότε και με ποιες προϋποθέσεις κηρύσσεται σε κατάσταση εκτάκτου ανάγκης μια περιοχή, ώστε να έχουν διευκόλυνση οι άνθρωποι. Είχαμε επαναλαμβανόμενο το φαινόμενο του παγετού στο νομό Λάρισας κάθε χρόνο σε κάποιες σε κάποιες καλλιέργειες. Κάθε χρόνο. Και μάλιστα, φέτος είχαμε και δύο φορές. Άρα όλες αυτές είναι προτάσεις.

Ιδιωτική ασφάλιση. Χθες περίμενα μια απάντηση για την κινητροδότηση. Εάν μπορείτε, κ. Υπουργέ, να τη δώσετε εσείς. Δεν απάντησε ο κ. Σταϊκούρας. Κάνετε με το άρθρο 5, μια σύγχυση των αρμοδιοτήτων, έναν επιμερισμό ευθύνης μεταξύ ιδιωτικής ασφάλισης και ευθύνης του κράτους. Η ευθύνη του κράτους είναι ούτως η άλλως απέναντι στον πολίτη όταν πλήττεται. Η ευθύνη της ασφαλιστικής εταιρείας προέρχεται δυνάμει ασφαλιστηρίου συμβολαίου και δυνάμει καταβολής ασφαλίστρου. Ποιο είναι το κίνητρο το οποίο θέλετε να δώσετε στις ιδιωτικές ασφαλιστικές εταιρείες. Σε αυτό ειλικρινά θέλω την πραγματική αιτιολογία αυτής της διάταξης.

Περνάω τώρα στους φορείς και στα Επιμελητήρια. Είναι κρίσιμο επίσης να καθοριστεί εκ των προτέρων γιατί πολλά τα αφήνετε σε Υ.Α. Σας έδειξα το παράδειγμα με δύο αποφάσεις του «Ιανού» και των σεισμοπαθών, ότι δυστυχώς ασχέτως με το τι διατυμπανίζετε στα Μ.Μ.Ε, στην πράξη όμως κάνετε προχειροδουλειά. Έτσι και με αυτό το νομοσχέδιο, ενώ η φιλοσοφία του είναι σωστή - εξυπακούεται ότι πρέπει να ψηφιστεί ένα συνολικό θεσμικό πλαίσιο γιατί είναι μια ένδειξη ενός κράτους δικαίου, μια ένδειξη κοινωνικής πολιτικής να είμαστε δίπλα στους πληγέντες - εν τούτοις, όπως είναι γραμμένο, αποδεικνύεται ότι είναι αποσπασματικό και πρόχειρο. Πολλά θέματα όπως το ύψος της αποζημίωσης σε μια επιχείρηση επαφίεται στην Υ.Α.

Δεν πρέπει να γνωρίζει ένας επιχειρηματίας το ποσό της αποζημίωσης, το είπε ο Πρόεδρος του Επιμελητηρίου της Λάρισας. Δεν πρέπει να αποζημιώνεται στο 100%, στο 80%; Οι επιχειρηματίες που είχαν πληγεί από τον «Ιανό» στις πλημμύρες, αυτή τη στιγμή έχουν λάβει μόνο το 20% της ζημίας. Για ποιον λόγο; Δεν έχει το κράτος ευθύνη, δεν έχει την υποχρέωση να αποδεικνύει κάθε μέρα την εμπιστοσύνη απέναντι στον πολίτη και στην κοινωνία. Έτσι χτίζεται η εμπιστοσύνη του κράτους με τον πολίτη; Με αυτά τα πρόχειρα νομοθετήματα; Οι πολίτες πρέπει να γνωρίζουν.

Σας είπα, κάντε μια διόρθωση στο νομοσχέδιο και βάλτε τον ορισμό της λέξης θεομηνίας. Β΄, τις ανάγκες. Ο ορισμός είναι από την Ε.Ε., κ. Αμανατίδη. Είναι λίγο παλαιός, του 2014. Έχουμε συνέπειες από την κλιματική αλλαγή. Β΄, ανάγκες. Σε περίπτωση θεομηνίας, ποιες ανάγκες καλύπτονται. Άμεσες η Α΄ κατηγορία και στη Β΄ έμμεσες.

Εδώ μπαίνει η τροπολογία μετά από την πρόταση που καταθέσαμε χτες για αναστολή όλων των καταδιωκτικών μέτρων. Τρίτον, δικαιούχοι και μετά να πάμε στους δικαιούχους. Μόνο έτσι μπορούμε να λέμε ότι έχουμε ένα κράτος εμπιστοσύνης. Μόνο έτσι, κύριε Υπουργέ.

Ευχαριστώ πολύ. Αισιοδοξούμε και ελπίζουμε ότι οι προτάσεις μας όπως και χτες θα γίνουν δεκτές.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε κύριε Κόκκαλη.

Το λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Ευχαριστώ κύριε Πρόεδρε. Ως προς την απόφασή μου, κύριε συνάδελφε, για παράταση και αναστολή των βεβαιωμένων και ρυθμισμένων οφειλών των περιοχών που έχουν πληγεί από το σεισμό της 3/3/2021 στις περιοχές της Ελασσόνας και από ότι βλέπω την απόφαση είναι 92 κοινότητες των δήμων. Είναι 20 τοπικές κοινότητες του Δήμου Ελασσόνας, 5 του Δήμου Κιλελέρ, 8 του Δήμου Λαρισαίων, 6 του Δήμου Μετεώρων, 20 του Δήμου Παλαμά, 3 του Δήμου Τεμπών, 6 του Δήμου Τρικκαίων, 8 του Δήμου Τυρνάβου και 16 του Δήμου Φαρκαδόνας. Έπρεπε πρώτα να γίνει οριοθέτηση της περιοχής που είχε πλήξει ο σεισμός στις 3/3/2021. Η απόφαση μου δίνει παράταση και αναστολή στις βεβαιωμένες και ρυθμισμένες οφειλές από 3/3/2021 μέχρι 3/9/2021. Ταυτόχρονα, αναστέλλονται και τα μέτρα αναγκαστικής είσπραξης και εκτέλεσης. Αυτό είναι αυτονόητο. Νέα μέτρα δεν μπορούν να πάρουν.

Κύριε συνάδελφε, λέγοντας καταδιωκτικά φαντάζομαι εννοείτε τα αναγκαστικά μέτρα είσπραξης και εκτέλεσης. Δεν μπορούν να πάρουν νέα μέτρα οι ΔΟΥ, όσον αφορά τις φορολογικές υποχρεώσεις των πολιτών των περιοχών αυτών. Νέα μέτρα δεν μπορούν να πάρουν. Έχω ενημερωθεί από τον Διοικητή της ΑΑΔΕΕ, γιατί πληροφορήθηκα για μία ερώτηση που είχατε κάνει, η οποία δεν έφτασε στο γραφείο μου ακόμα. Δεν έχει πάρει η ΔΟΥ Λάρισας καμία κατάσχεση. Η ΔΟΥ Καρδίτσας έτσι κι αλλιώς είχε με προηγούμενη απόφασή μου με αναστολή μέχρι 30/9/21. Δεν έχει κάνει καμία κατάσχεση. Η ΔΟΥ Τρικκαίων το ίδιο. Δεν έχουν κάνει καμία κατάσχεση, δεν πήραν νέα αναγκαστικά μέτρα εκτέλεσης. Αυτά αναστέλλονται.

Ως προς τον ορισμό. Κάτι είπατε για τα ασφάλιστρα των επιχειρήσεων. Το ποσό της ζημίας που καλύπτεται στο άρθρο 5 παράγραφος 3, από το ασφαλιστήριο συμβόλαιο και καταβάλλεται από την ασφαλιστική εταιρία, είναι αφορολόγητο, ακατάσχετο και ανεκχώρητο στα χέρια του δημοσίου. Τρίτον, κατά παρέκκλιση κάθε γενικής ειδικής διάταξης ο ορισμός θεομηνία είναι στο άρθρο 3 και στην Αιτιολογική Έκθεση γίνεται αναλυτική αναφορά όλων των κανονισμών που αναφέρονται στις θεομηνίες. Ως προς τη στόχευση ανάλογα με τις εκάστοτε θεομηνίες, θεσμοθετείται κυβερνητική επιτροπή κρατικής αρωγής, που θα σταθμίσει τις ανάγκες και θα προτείνει αντίστοιχα. Και ο αρμόδιος Γενικός Γραμματέας για την κήρυξη εκτάκτου ανάγκης από την Πολιτική Προστασία μετέχει στην Κυβερνητική Επιτροπή. Σας ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας)**: Κύριε Πρόεδρε, το γεγονός ότι δεν έχει επιβληθεί κατάσχεση μέχρι σήμερα, δεν αναιρεί την προχειρότητα της Κυβέρνησης. Η μία η απόφαση για τον «Ιανό» λέει ότι η διενέργεια κάθε πράξης αναγκαστικής εκτέλεσης αναστέλλεται και η άλλη για τους σεισμοπαθείς δεν επαναλαμβάνει αυτή την έκφραση.

Τα συμπεράσματα είναι σε αυτούς που μας βλέπουν, σας τα προσκομίζω. Είναι απλό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ** (Υφυπουργός Οικονομικών): Κύριε Πρόεδρε, κύριε συνάδελφε σε μένα πάντα και το ξέρουν όλοι οι συνάδελφοι εδώ πέρα μέσα και οι πολίτες ότι το ένα και να κάνει δύο, αυτό είναι δεδομένο για μένα. Άρα μετρημένες οι κουβέντες. Η απόφασή μου μεταγενέστερη από αυτό που διαβάζετε που καταλαμβάνει χρονική περίοδο από τις 3/3/21 μέχρι 3/9/2021 αναστέλλει και παρατείνει τις βεβαιωμένες και ρυθμισμένες οφειλές και δεν μπορεί η Αρμόδια Φορολογική Αρχή να πάρει νέα μέτρα αναγκαστικής είσπραξης και εκτέλεσης. Τελεία και παύλα. Ευχαριστώ κύριε Πρόεδρε. Επειδή τα γραπτά μένουν ακριβώς και τα προφορικά μένουν.

**ΒΑΣΙΛΕΙΟΣ ΚΟΚΚΑΛΗΣ**( Ειδικός Αγορητής της Μειοψηφίας): Αυτό ακριβώς. Κύριε Υπουργέ έπρεπε η απόφασή σας για να είναι σωστή να ακυρώνει, επί λέξη να λέει «ακυρώνει»….

**ΑΠΟΣΤΟΛΟΣ ΒΕΣΥΡΟΠΟΥΛΟΣ**( Υφυπουργός Οικονομικών): Ετσι νομίζετε εσείς κύριε συνάδελφε. Η απόφασή μου στηρίζεται στο άρθρο 8….

**ΒΑΣΙΛΕΙΟΣ ΚΟΚΚΑΛΗΣ**( Ειδικός Αγορητής της Μειοψηφίας): Είναι προχειροδουλειά…

**ΑΠΟΣΤΟΛΟΣ ΒΕΣΥΡΟΠΟΥΛΟΣ**( Υφυπουργός Οικονομικών): Στο άρθρο 8 του νόμου 1982 οι προκάτοχοί μου και εγώ έχουμε βγάλει εκατοντάδες χιλιάδες υποθέσεις, αποφάσεις αναστολής βεβαιωμένων κερδισμένων οφειλών και με το άρθρο 5 του νόμου 2275/94 από το νόμο του 1982 και του νόμου του 1994 με αυτούς τους αντίστοιχους νόμους που έχουν βγει αποφάσεις από τους πρώην προκατόχους μου μέχρι και σήμερα, αυτό είναι δεδομένο. Τελεία και παύλα.

**ΒΑΣΙΛΕΙΟΣ ΚΟΚΚΑΛΗΣ** (Ειδικός Αγορητής της Μειοψηφίας): Δέκα δευτερόλεπτα παρακαλώ. Εάν είχαμε άδικο, δεν θα έκανε δεκτή την πρόταση ο κ. Σταικούρας χτες όπως την ανέλυσα σήμερα.

**ΣΤΑΥΡΟΣ ΚΑΛΟΓΙΑΝΝΗΣ** (Πρόεδρος της Επιτροπής): Καλώς.

Τον λόγο ο Ειδικός Αγορητής του Κινήματος Αλλαγής κ. Καμίνης.

**ΓΕΩΡΓΙΟΣ ΚΑΜΙΝΗΣ** (Ειδικός Αγορητής του Κινήματος Αλλαγής): Ευχαριστώ κ. Πρόεδρε. Ήδη από χτες από την συζήτηση επί της αρχής είχαμε εκφράσει την αντίθεσή μας στο γεγονός ότι το κανονιστικό εύρος του νομοθετήματος δεν είναι του ίδιου μεγέθους με αυτά που καλύπτει η Πολιτική Προστασία. Καλύπτει μόνο την περίπτωση των θεομηνιών και όχι τις ανθρωπογενείς καταστροφές.

Να θυμίσω ότι σε αυτή την περίπτωση δεν θα καλύπτονταν από τις ρυθμίσεις του νομοσχεδίου οι καταστροφές που προήλθαν από το Μάτι. Ανθρωπογενής ήταν η καταστροφή εκεί. Κάποιος πήγε να κάψει τα χόρτα του και τελικά έφτασε με όλες αυτές τις πράξεις και παραλείψεις να καούν 100 άνθρωποι και να καταστραφούν τόσες περιουσίες. Διατηρούμε λοιπόν επί της αρχής αυτή την επιφύλαξη, ότι θα έπρεπε να συμβαδίζει με το εύρος των καταστροφών όπως εκδηλώνονται και τέτοιες είναι πολύ συχνά και οι ανθρωπογενείς.

Στο άρθρο 5, για τις ασφαλισμένες επιχειρήσεις. Η αξιολόγηση μιας ζημιάς συνήθως γίνεται από εκτιμητές ασφαλιστικών εταιρειών, μετά την διαδικασία των ενστάσεων και της πιθανής αντιαξιολόγησης ενός από τα δύο μέρη, ορίζεται το ποσό που πρέπει να καταβληθεί. Σε περίπτωση διαφωνίας αποφαίνονται τα δικαστήρια και εδώ η κρατική αρωγή αφορά το εναπομένον ποσό. Μπορεί να προβλέπεται σε κάποια άλλη γενική διάταξη αλλά σε περίπτωση που πάνε στα δικαστήρια ο ζημιωθείς και η ασφαλιστική εταιρεία, πότε ακριβώς προσδιορίζεται το ποσό που καλύπτει η ασφάλιση για να ξέρουμε ποιο είναι το υπολειπόμενο;

Είναι θετική η ρύθμιση του άρθρου 6 για την ενίσχυση της πρώτης αρωγής και ως προς το άρθρο 7 προβλέπονται δικαιολογητικά, τα οποία θα πρέπει να είναι και ηλεκτρονικά τα δικαιολογητικά. Γιατί; Γιατί δημιουργείται παράλληλα και η πλατφόρμα.

Στη διαδικασία προκαταβολής συμφωνούμε. Η έννοια της προκαταβολής -σε τέτοιες περιπτώσεις- είναι θετική.

Ως προς το άρθρο 9, για τη διαδικασία ενίσχυσης της πρώτης αρωγής, ελπίζουμε όλη αυτή η διαδικασία να είναι λειτουργική και να μην πάμε στα τριχίλιαρα του 2007.

Για την ηλεκτρονική πλατφόρμα Κρατικής Αρωγής φυσικά και συμφωνούμε.

Για την επιχορήγηση των αγροτών, το μεγάλο πρόβλημα που ανέκυψε είναι ότι ο κανονισμός του ΕΛΓΑ είναι απηρχαιωμένος και χρειάζεται πλέον να ενημερωθεί και τι έχει γίνει. Έχει συμπληρώσει τα 20 χρόνια. Ως προς τις μικρές αγροτικές εκμεταλλεύσεις, εκεί όπου ο φορέας της εκμετάλλευσης - αυτός ο οποίος ασχολείται με αυτήν- είναι συνηθισμένο να μην είναι κατά κύριο επάγγελμα αγρότης.

Τελικά, δεν κατάλαβα θα καλυφθούν ή δεν θα καλυφθούν;

Το Ταμείο Κρατικής Αρωγής, είναι ένα Νομικό Πρόσωπο Δημοσίου Δικαίου στο οποίο θα πρέπει όπως είπε και ο εκπρόσωπος της Κεντρικής Ένωσης Δήμων Ελλάδος να συμμετέχει και εκπρόσωπος των δήμων. Τολμώ να πω, ότι οι δήμοι έχουν φτάσει σε μία ωριμότητα ούτως ώστε να μπορέσουμε -στο θέμα της πολιτικής προστασίας, αλλά και των κρατικών αγωγών- να τους βάλουμε περισσότερο μέσα στο παιχνίδι.

Ως προς την εισαγωγή του θεσμού του Περιφερειακού Συντονιστή της Κρατικής Αρωγής, θυμίζω ότι στο ζήτημα της πολιτικής προστασίας ήδη υπάρχουν οι συντονιστές στις περιφέρειες και είχαμε τονίσει από τότε ότι ο θεσμός αυτός ήταν εσφαλμένος, θα δημιουργήσουν πρόβλημα και απόδειξη είναι ότι τρεις από τους δεκατρείς που θα έπρεπε να έχουν οριστεί δεν έχουν οριστεί ακόμη. Βλέπουμε αυτή η ασάφεια να υπάρχει τώρα και στο επίπεδο του Περιφερειακού Συντονιστή. Γιατί αυτό που διαβάζουμε είναι ότι και ο ίδιος ως συντονιστής θα συντονίζεται -γιατί λέει η παράγραφος 6, του άρθρου 15 ότι το έργο του Περιφερειακού Συντονιστή εκτελείται υπό διάφορα- και ακολουθεί τον συντονισμό του Αντιπεριφερειάρχη.

Τελικά, γιατί καθόμαστε και δημιουργούμε έναν θεσμό τον οποίον δεν προβλέπουμε και την υποδομή την οποία θα έχει και στον οποίο αναθέτουμε καθήκοντα υπό το συντονισμό ενός Αντιπεριφερειάρχη, ενώ θα έπρεπε απευθείας τις αρμοδιότητες αυτές να τις έχουμε αναθέσει στον Αντιπεριφερειάρχη;

Υπάρχει εδώ και μια προχειρότητα γιατί ότι αυτός που συντονίζει δεν παρέχει και πληροφορίες, συντονίζει αυτούς οι οποίοι παρέχουν πληροφορίες. Οπότε ο θεσμός του Περιφερειακού Συντονιστή είναι πιθανό να φέρει περισσότερα προβλήματα από αυτά που θα πάει να λύσει.

Ως προς τις Επιτροπές Κρατικής Αρωγής απουσιάζουν και εδώ οι εκπρόσωποι των Δήμων.

Ως προς το μητρώο προβλέπεται πλέον ότι θα μπορούν στο μητρώο αυτό να καταγράφονται και οι ιδιώτες. Φυσικά, δεν υπάρχει αντίθεση στο να συμμετέχουν και ιδιώτες per se, αλλά οι ιδιώτες αυτοί πώς θα ελέγχονται;

Τώρα ψηφίζουμε ή μόλις ψηφίσαμε νόμο ο οποίος μιλάει για τις υπηρεσίες εσωτερικού ελέγχου. Υπηρεσίες εσωτερικού ελέγχου οι οποίες ακριβώς αποσκοπούν να καταπολεμήσουν την κακοδιοίκηση και τη διαφθορά μέσα στις δημόσιες υπηρεσίες και ελέγχουν τις διαδικασίες με δημόσιους υπαλλήλους.

Θα καταλαμβάνονται από τον έλεγχο των υπηρεσιών αυτών και οι πράξεις των ιδιωτών;

Ως προς τα άρθρα 25 και 28, για μέτρα οικονομικής ανακούφισης ατόμων και επιχειρήσεων λόγω του κοροναϊού. Άκουσα με πολύ προσοχή τις παρατηρήσεις του προέδρου της ΓΣΕΒΕΕ του κ. Καββαθά. Βρίσκονται κάτω από το ραντάρ της νομοθεσίας, που έχει κατά καιρούς εισηγηθεί η Κυβέρνηση, κάποιες επιχειρήσεις που έχουν πληγεί δυσανάλογα από την πανδημία. Μας ανέφερε λόγου χάρη τα κυλικεία των σχολείων και επειδή όλα αυτά τελούσαν και τελούν υπό την εποπτεία των δήμων -και ξέρω ως Δήμαρχος από τα κυλικεία των σχολείων πόσο δύσκολα τα φέρνουν βόλτα οι άνθρωποι αυτοί- οι επιχειρήσεις αυτές θα έχουν παραμεληθεί. Αυτές και πολλές άλλες.

Ως προς τη μετάθεση του χρόνου υποβολής των ετήσιων οικονομικών εκθέσεων, το άρθρο 29, αναρωτιόμαστε αν η πανδημία αποτελεί ικανό λόγο για να δοθεί παράταση. Είναι θέμα πίστης προς τους θεσμούς του Χρηματιστηρίου και το λέω αυτό, γιατί αν δεν κάνω λάθος, οι εισηγμένες είχαν σχεδόν πέντε χρόνια στη διάθεσή τους για να προσαρμοστούν.

Ως προς το άρθρο 30 για τον Συμπληρωματικό Κρατικό Προϋπολογισμό είναι κάτι που είχαμε προβλέψει στις εισηγήσεις μας ότι δεν θα μπορούσε να εκτελεστεί ο Προϋπολογισμός του 2021 και αναμενόμενη ήταν η συμπλήρωσή του με τρία δισεκατομμύρια.

Θέλουμε να επισημάνουμε δύο σημεία. Θα φτάσει η επέκταση του Προϋπολογισμού; Ποια θα είναι η επίπτωση στο έλλειμμα αν δεν καλυφθεί ένα μεγάλο μέρος των δαπανών Covid από το Ταμείο Ανάκαμψης;

Ως προς το άρθρο 31 για τις μεταβιβάσεις συντάξεων αγωνιστών Εθνικής Αντίστασης, λογοτεχνών και καλλιτεχνών θα πούμε ότι είναι μία θετική διάταξη, η οποία ήταν αναγκαία και έπρεπε να έρθει ακριβώς για να αντισταθμίσει τα κενά που είχε φέρει η νομοθεσία της προηγούμενης κυβέρνησης.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η Ειδική Αγορήτρια του Κ.Κ.Ε., κυρία Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε.

Η πιο αποτελεσματική μέθοδος για τον μετριασμό των επιπτώσεων από κρίση, σε κάθε τομέα, είναι η πρόληψη, είτε είναι θεομηνίες και φυσικές καταστροφές, είτε είναι προστασία της υγείας ή και άλλοι τομείς. Παραδείγματος χάριν, όταν υπάρχουν όροι και προϋποθέσεις κατασκευής ανθεκτικών κτηρίων, αποτρέπεται σε μεγάλο βαθμό να υπάρχουν θύματα σε ισχυρούς, δυνατούς σεισμούς και μάλιστα σε μία σεισμογενή χώρα όπως είναι η Ελλάδα. Κι όμως, σύμφωνα με την Επιτροπή Εκτίμησης Σεισμικού Κινδύνου από τα ογδόντα επτά χιλιάδες περίπου δημόσια κτίρια σε όλη τη χώρα, που έπρεπε να ελεγχθούν από τους μηχανισμούς τοπικής διοίκησης, έστω και οπτικά, είχε ελεγχθεί μόλις το 19% των κτηρίων και βέβαια Πρωτοβάθμιο Αντισεισμικό Έλεγχο. Για Δευτεροβάθμιο, «ούτε λόγος».

Ωστόσο, συνολικά το 80% των τεσσάρων εκατομμυρίων κτηρίων της χώρας έχουν χτιστεί από το 1985 και επομένως χρήζουν ελέγχων και ενισχύσεων. Να μην πω για τα σχολεία, που τα περισσότερα, η πλειοψηφία έχουν χτιστεί χωρίς ή με ελάχιστες αντισεισμικές προδιαγραφές.

Το ίδιο συμβαίνει και στον τομέα της υγείας και ειδικά τώρα με την Πανδημία του κορονοϊού, θα είχαμε λιγότερα θύματα και όχι τριψήφια σχεδόν καθημερινά και χιλιάδες συνολικά σε νεκρούς, εάν υπήρχαν μέτρα προστασίας και πρόληψης στα μέσα μαζικής μεταφοράς και χώρους δουλειάς, μαζικές προσλήψεις μόνιμων γιατρών, νοσηλευτών και όλων των ειδικοτήτων και κλάδων, επιδημιολογική επιτήρηση με συχνά και αξιόπιστα τεστ με ευθύνη εκπαιδευμένων υγειονομικών και βεβαίως, με άμεση επίταξη μεγάλων ιδιωτικών νοσοκομείων. Αυτά δηλαδή που διεκδικούν οι υγειονομικοί και το συνδικαλιστικό κίνημα για την υγεία του λαού.

Τα αναφέρω όλα αυτά γιατί στην ομιλία του, ο κύριος Υπουργός, καθόλου δεν αναφέρθηκε σε μέτρα πρόληψης, αλλά επιμένει να μας λέει ότι κακώς κάνουμε κριτική για τα βασικά αυτά που τα παραπέμπει σε Υπουργικές Αποφάσεις, γιατί όπως υποστηρίζει, δεν μπορεί να ξέρει κανένας το μέγεθος, την έκταση, την ένταση των θεομηνιών, των φυσικών καταστροφών στο μέλλον.

Ποια είναι όμως η ουσία και ποιο είναι το κύριο; Ότι μας καλεί να ψηφίσουμε υπουργικές αποφάσεις, χωρίς να ξέρουμε το περιεχόμενό τους. Δηλαδή. μας ζητάτε λευκή επιταγή. Πώς μπορούμε να εμπιστευτούμε μία τέτοια κυβέρνηση του κεφαλαίου; Όχι δεν σας εμπιστευόμαστε, αλλά παραποιήσατε και αυτό που σας ζητήσαμε δηλαδή. Ήταν, όχι να αναφερθείτε στο ποσόν που θα διαθέσετε, γιατί προφανώς δεν μπορεί να ξέρετε το μέγεθος μιας καταστροφής στο μέλλον. Σας ζητάμε να μας πείτε τι ποσοστό ζημιάς θα καλύπτετε, γιατί εμείς θεωρούμε ότι οι αποζημιώσεις πρέπει να καλύπτουν το 100% της ζημιάς, για τα πιο αδύνατα στρώματα, για αυτό βάζουμε και εισοδηματικά κριτήρια.

Ήδη από τα πρώτα άρθρα και πίσω από αυτές τις λέξεις «θεομηνίες», «φυσικές καταστροφές», η Κυβέρνηση επιθυμεί να κρύψει τις ευθύνες της, συνολικά, αν θέλετε, τις ευθύνες του αστικού κράτους, για την παντελή έλλειψη πραγματικών μέτρων θωράκισης της χώρας, με σύγχρονες και επαρκείς υποδομές. Πρόκειται για μέτρα που και η σημερινή και οι προηγούμενες κυβερνήσεις, ουσιαστικά τι κάνουν, βάζουν σε προτεραιότητα την ανταγωνιστικότητα της καπιταλιστικής οικονομίας και την κερδοφορία των μεγάλων επιχειρήσεων. Δηλαδή, αποφεύγουν και αυτά τα μέτρα πρόληψης, τα θεωρούν μη επιλέξιμα, τα θεωρούν πολυτέλεια. Το ίδιο Βεβαίως κάνει και η Ευρωπαϊκή Ένωση, γιατί σαν επιλέξιμες δαπάνες βάζει αυτά που θωρακίζουν κυρία την οικονομική δραστηριότητα των μεγάλων επιχειρήσεων. Αυτή βεβαίως η λογική είναι σύμφυτη με το σύστημα και όλες τις αστικές κυβερνήσεις.

Επιλεκτικά, λοιπόν, αυτά τα τρία πρώτα άρθρα στο πρώτο κεφάλαιο, που αναφέρονται στο σκοπό υλοποίησης δράσεων κρατικής αρωγής, είναι με γενικότητες, ωστόσο εμείς θα κάνουμε και προτάσεις βελτιωτικές. Στους δικαιούχους θέλουμε να συμπεριληφθούν μελισσοκόμοι και δασικοί συνεταιρισμοί.

Για το άρθρο 4 που καθορίζει τη δυνατότητα καταβολής επιχορηγήσεων για την αντιμετώπιση ζημιών από το από θεομηνίες ορίζεται ότι μπορεί να καταβάλλεται η επιχορήγηση κατά προτεραιότητα σε άτομα με αναπηρία ή που έχουν στην οικογένεια άτομα με αναπηρία. Επιβεβαιώνεται ότι πέραν των περιπτώσεων ατόμων με αναπηρία που είναι λογική αυτή η προτεραιότητα, δεν υπάρχει καμία μέριμνα για επιχορηγήσεις που να καταβάλλονται κατά προτεραιότητα σε επαγγελματίες και αγρότες με χαμηλότερα εισοδήματα.

Στο άρθρο 5 για τον τρόπο καταβολής επιχορηγήσεων και ειδικά σε επιχειρήσεις που έχουν ασφαλιστήριο συμβόλαιο, προβλέπεται ότι η επιχορήγηση θα αφορά τη διαφορά από το ποσόν, που θα καλύπτει η ασφάλιση. Εμείς θεωρούμε ότι η κρατική αποζημίωση πρέπει να καλύπτει το 100% της όποιας ζημιάς, επειδή ιδιωτικά ασφαλιστήρια κάνουν περισσότερο οι πιο εύρωστες οικονομικά επιχειρήσεις και θεωρούμε ότι το παραπάνω πρέπει να ισχύει για όσους έχουν ετήσιο ατομικό εισόδημα έως 12.000 ευρώ.

Στο κεφάλαιο Β΄ είναι τα περισσότερα ζητήματα διαδικασίας.

Στο κεφάλαιο Γ΄ θα μιλήσω πιο ολοκληρωμένα. Είναι τα άρθρα 11, 12 και 25 που αφορούν αγρότες. Οι ζημιές σε φυτική παραγωγή και ζωικό κεφάλαιο εξακολουθούν να αποζημιώνονται από τον κανονισμό του ΕΛΓΑ με τους γνωστούς κόφτες αποζημιώσεων, τη μη κάλυψη ζημιογόνων αιτιών και υπέρογκα ασφάλιστρα που πληρώνουν οι παραγωγοί. Οι ζημιές κυρίως του παγίου κεφαλαίου καλύπτονται από τον κανονισμό κρατικών οικονομικών ενισχύσεων -είναι τα παλιά ΠΣΕΑ- σε περίπτωση που η περιοχή έχει οριοθετηθεί, μετά από τη θεομηνία, με αποφάσεις αντίστοιχων υπουργείων. Οι όροι και προϋποθέσεις αποζημίωσης θα αποφασίζονται κάθε φορά με σχετικές αποφάσεις.

Δηλαδή δεν είναι σαφές, αν οι αποζημιώσεις θα γίνονται με καλύτερους όρους σε σχέση με αυτό το νομοσχέδιο που χαρακτηρίζεται από μεγάλους ειδικούς περιορισμούς, δηλαδή θα υπάρχουν και οι προϋποθέσεις που «πετσοκόβουν» τις αποζημιώσεις; Λέτε, ότι πάτε να προλάβετε και καθυστερήσεις, πράγματι καθυστερήσεις και πενταετίας δεν ορίζετε όμως το χρόνο της αποζημίωσης.

Επιπλέον, στην περίπτωση αποζημίωσης μέσω κρατικής αρωγής μπαίνει το τσεκούρι 50% στις αποζημιώσεις των μη κατά κύριο επάγγελμα αγροτών, προϋπόθεση βεβαίως για την όποια αποζημίωση σε πάγιο κεφάλαιο είναι να πληρώνει ασφαλιστικές εισφορές στον ΕΛΓΑ. Εμείς δεν συμφωνούμε και με τα δύο άρθρα γιατί; Γιατί δεν εξασφαλίζετε την πλήρη αποζημίωση. Ισχύει κανονικά αφενός ο κανονισμός του ΕΛΓΑ που χαρατσώνει και δεν αποζημιώνει -δεν αποζημίωσε ούτε στην περίπτωση του ΙΑΝΟΥ 100%, γιατί υπήρχε αλγόριθμος και σήμερα στην Ηλεία, στη Φλώρινα, στον Τύρναβο οι αγροτικοί σύλλογοι έχουν βγει στους δρόμους για 100% αποζημίωση. Και βέβαια η παρέκκλιση από το απαράδεκτο κανονισμό που ισχύει σήμερα για ζημιές σε πάγιο κεφαλαίο πάγιο κεφάλαιο συνοδεύεται από κόφτες. Είναι άδικοι αυτοί κόφτες στους μη κατά κύριο επάγγελμα αγρότες από τη στιγμή που κάνουν τις ίδιες εργασίες και μάλιστα υποχρεώνονται να πληρώνουν και στον ΕΛΓΑ το αντίστοιχο ασφάλιστρο.

Και στις περιπτώσεις ζημιών παγίου κεφαλαίου εξακολουθεί να ισχύει ο κανονισμός ο υπάρχων, γι’ αυτό εμείς στηρίζουμε τα αιτήματα για ΕΛΓΑ κρατικό με επαρκή κρατική χρηματοδότηση να ασφαλίζει και να αποζημιώνει στο 100% τη ζημιά στην παραγωγή και στο κεφάλαιο από όλους τους φυσικούς κινδύνους και νόσους και αλλαγή του αναχρονιστικού κανονισμού του και να παίρνουν υπόψη και τις κλιματικές αλλαγές που έχουν συντελεστεί, συν ασφαλώς και την αξιοποίηση της επιστήμης και της τεχνολογίας.

Σε ό,τι αφορά το άρθρο 25, που αφορά την αναστολή του τέλους επιτηδεύματος σε αγρότες για το τρέχον έτος. Εμείς ζητάμε την πλήρη κατάργηση του συγκεκριμένου τέλους που είναι αίτημα του κινήματος όχι μόνο για αγρότες, αλλά και για τους αυτοαπασχολούμενους της πόλης και τους επαγγελματοβιοτέχνες.

Επίσης, η φορολόγηση να γίνεται με βάση το εισόδημα όχι στα τεκμήρια διαβίωσης, ενώ θα πρέπει να υπάρχει αφορολόγητο όριο για όλα τα λαϊκά στρώματα, που να είναι σε υψηλότερα επίπεδα από το σημερινό που είναι «κουτσουρεμένο» και αποκλείει τους αυτοαπασχολούμενους.

Θα κλείσω με το άρθρο 22, γιατί τα υπόλοιπα είναι πιο πολύ διαχειριστικά αναφέρεται στις προϋποθέσεις, τα ποσά και τον τρόπο παροχής σχετικών αποζημιώσεων να καθορίζονται μέσω Υπουργικών Αποφάσεων, είναι αυτό που λέμε ότι το νομοσχέδιο τελικά είναι γενικό και αόριστο. Αφήνετε ανοικτό το ενδεχόμενο τα χορηγούμενων ποσά να είναι στο ύψος της πραγματικής αξίας των ζημιών και δεν μας λέτε ποσοστό, ούτε σε πόσο χρόνο, σε πόσες μέρες δηλαδή θα αποζημιώνεται αυτός που έχει πληγεί.

Για τα υπόλοιπα στην επόμενη Επιτροπή.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Αμανατίδης, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρία Μανωλάκου, ως ερασιτέχνης μελισσοκόμους συμφωνώ απολύτως με την πρότασή σας, να περιληφθούν και οι μελισσοκόμοι. Παρακαλώ τον κύριο Υπουργό, να το λάβει υπόψη του.

Κύριε Υπουργέ, έχετε το λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** ΚύριεΚαμίνη, κύριε συνάδελφε, ο περιφερειακός συντονιστής του άρθρου 15, προβαίνει σε όλες τις αναγκαίες ενέργειες άμεσα για συνδρομή πολιτών αμέσως μόλις επέλθει η θεομηνία.

Η παράγραφος 6, θεσπίζεται ώστε να υπάρχει θεσμικός σεβασμός απέναντι στον αντιπεριφερειάρχη να περιχαρακωθεί το έργο του συντονιστή και το άρθρο 15, του νομοσχεδίου είναι σύμφωνα με το άρθρο 160 του ν. 3852/2010, δηλαδή του Καλλικράτη.

Ως προς τη συμμετοχή των Δήμων στη στελέχωση των Επιτροπών, οι υπάλληλοι ΟΤΑ εντάσσονται στο μητρώο του άρθρου 17, άρθρο 17 παράγραφος 4, περίπτωση β.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Ένα σύντομο σχολιασμό. Ευχαριστώ, κύριε Υπουργέ, να πω ότι ο θεσμός των περιφερειακών συντονιστών, τουλάχιστον αυτούς τους οποίους προβλέπει η νομοθεσία της πολιτικής προστασίας, δεν έχει ευδοκιμήσει μέχρι τώρα σε τέτοιο βαθμό, ώστε τρεις από αυτούς δεν έχουν καν διοριστεί στις περιφέρειες. Εύχομαι αυτός να ευδοκιμήσει. Εμείς, επιμένω, ότι ο αντιπεριφερειάρχης θα ήταν κάτι ακόμη καλύτερο. Φαίνεται το πρόβλημα που ανακύπτει, όταν ο αντιπεριφερειάρχης καλεί να συντονίσει το συντονιστή. Φαίνεται ότι δεν υπάρχει μια εσωτερική λογική πολύ καθαρή στο θεσμό. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κυρίες και κύριοι συνάδελφοι, κύριε Υπουργέ, ξεκινώντας από αυτά που είπε ο Υπουργός χθες, θα του απαντούσα με εν πρώτης πως ο ορισμός της ανευθυνότητας είναι να δανείζεται κανείς σαν να μην υπάρχει αύριο. Αδιαφορώντας, για το ότι θα πληρώσουν τα παιδιά του, στα οποία θα κληροδοτήσει μια χρεοκοπημένη αποικία χρέους χωρίς τα δημόσια περιουσιακά στοιχεία που κληρονόμησε ο ίδιος από τους γονείς του και με πολύ λιγότερα ιδιωτικά περιουσιακά στοιχεία. Μια χώρα που θα έχει αλλάξει, δηλαδή το ιδιοκτησιακό καθεστώς, αφού προηγουμένως χάθηκε η εθνική της κυριαρχία από το PSI που δρομολόγησε η ίδια κυβέρνηση. Μία χώρα με τους πολίτες της υπηρέτες και σκλάβους χρέους των νέων ιδιοκτητών της.

Όσον αφορά, τις εκτιμήσεις για το κόστος της κρατικής αρωγής στο μέλλον, η απάντησή του, σύμφωνα με την οποία δεν ξέρει κανένας το μέγεθος, την έκταση, την ένταση των θεομηνιών και των φυσικών καταστροφών στο μέλλον, ασφαλώς δεν έχει καμία σχέση με αυτό που ζητήσαμε. Για το οποίο θα έπρεπε να γνωρίζει πως δεν απαιτήσαμε μαντικές ικανότητες, αλλά προβλέψεις με βάση το ιστορικό παρελθόν, όπως συνηθίζεται παντού, έτσι ώστε να παρουσιάζονται μεγέθη και όχι κενές αναφορές. Δεν θα μπορούσε αλήθεια να κάνει μία αναλογιστική μελέτη; Αυτό δεν κάνουν οι ασφαλιστικές και ο ΕΛΓΑ; Αυτονόητο δεν είναι; Όσον αφορά, δε τα ποσά που έχει ανάγκη το ταμείο αρωγής, δεν θα μπορούσε να χρησιμοποιηθεί το αποθεματικό του προϋπολογισμού, που διατίθεται για έκτακτες ανάγκες; Θα μπορούσε προφανώς.

Στο θέμα του δανεισμού, έχει απόλυτο άδικο, αφού ασφαλώς είναι κακό να δανείζεται συνεχώς η χώρα για να στηρίξει την κατανάλωση και την ανεργία αντί την παραγωγή και την εργασία. Πάντοτε είναι κακό να δανείζεται κανείς για καταναλωτικούς και όχι για επενδυτικούς σκοπούς. Στην πρώτη περίπτωση αδυνατεί να πληρώσει τα χρέη του και τελικά καταστρέφεται. Δεν φταίει η πανδημία, αλλά η κακοδιαχείριση της. Αφού στην ουσία κλειδώθηκε η οικονομία, επειδή το σύστημα υγείας μας είναι κατεστραμμένο από τη δική του κυβέρνηση στο παρελθόν. Όλοι γνωρίζουμε πολύ καλά πώς θα κόστιζε στη χώρα πολύ λιγότερα χρήματα η κατασκευή ΜΕΘ και η προμήθειά της με φάρμακα. Ενώ τα αλλεπάλληλα και απρογραμμάτιστα κλειδώματα, τα λάθη όσον αφορά τα τεστ και το ανεύθυνο άνοιγμα του τουρισμού, λόγω του γνωστού λανθασμένου λογισμικού, ήταν αυτά που οδήγησαν τελικά την οικονομία μας στο τέλμα.

Όσον αφορά, το ότι δεν υπάρχει κανένας άλλος τρόπος, εκτός από τα δανεικά για να βοηθηθεί η απόκλιση που υπάρχει επί δεκατέσσερις μήνες, όπως είπε κατά λέξη μεταξύ εσόδων και δαπανών, έχει απόλυτο δίκιο ο Υπουργός. Ταυτόχρονα, όμως, αποτελεί τη βασική αιτία της χρεοκοπίας μιας χώρας ή ενός νοικοκυριού. Η οποία, όπως όλοι γνωρίζουμε, είναι να ξοδεύεις περισσότερα από όσα κερδίζεις, ειδικά αν είσαι επιπλέον υπερχρεωμένος και με δανεικά. Έτσι χάνουν οι άνθρωποι τα σπίτια τους, έτσι θα χάσουμε κι εμείς ως χώρα ότι έχουμε και δεν έχουμε δυστυχώς. Ήδη πάντως η ΑΑΔΕ ανακοίνωσε μαζικούς φορολογικούς ελέγχους για την αύξηση των εσόδων. Ποιος θα πληρώσει; Προφανώς, αυτοί που εργάζονται και που δεν έχασαν ακόμη τα περιουσιακά τους στοιχεία. Όταν τα ταμεία του κράτους ληστεύονται, από το πάρτι των επιτήδειων, με τις επιστρεπτέες προκαταβολές.

Επιτέλους πάντως, είπε την αλήθεια ο Υπουργός για το μαξιλάρι, πως πρόκειται δηλαδή για τα ταμειακά διαθέσιμα των φορέων της γενικής κυβέρνησης, που υποχρεώθηκαν να τα έχουν στην Τράπεζα της Ελλάδος από τον ΣΥΡΙΖΑ. Δεν συμπλήρωσε όμως, πως χρησιμοποιούνται ήδη στα ρέπος, οπότε στην ουσία είναι ανύπαρκτα.

Εάν όλα τα παραπάνω είναι η βέλτιστη οικονομική πολιτική, όπως ισχυρίστηκε ο Υπουργός Οικονομικών, τότε ποια θα ήταν η χείριστη; Μέχρι που σκοπεύει να φτάσει το χρέος; Στο 213,1% του ΑΕΠ το εκτίμησε το ΔΝΤ το 2020, ενώ η Ελλάδα είχε τη δεύτερη μεγαλύτερη αύξηση του χρέους παγκοσμίως. Έχει πει στους Έλληνες τι αποτελέσματα θα έχει η ξέφρενη αυτή σπατάλη και ο δανεισμός; Δεν συνέβησαν στην ουσία τα ίδια το 2004 – 2009, με αποτέλεσμα να οδηγηθεί η Ελλάδα αργότερα στο ΔΝΤ, χωρίς να υπάρχει τότε η σημερινή δικαιολογία του κορονοϊού; Δεν έχουμε μάθει τίποτε από τα λάθη μας;

Επί των άρθρων τώρα, τονίζοντας πως εμείς δεν θα συναινέσουμε ποτέ σ αυτή την αλόγιστη σπατάλη που μας κοστίζει και θα μας κοστίσει τα πολλαπλάσια, τα εξής. Στο άρθρο 1, ο σκοπός είναι προφανώς γενικόλογος. Με δεδομένο όμως, ότι οι ενισχύσεις δίνονται τώρα, ποιος είναι πραγματικά ο σκοπός της δημιουργίας του ταμείου αρωγής; Ως θεσμός, έχει δοκιμαστεί με το ταμείο Μολυβιάτη για τις πυρκαγιές της Ηλείας, με απογοητευτικά αποτελέσματα, όπως γνωρίζουμε όλοι. Για ποιο λόγο διευρύνεται η περίμετρος των δικαιούχων κρατικής αρωγής και σε φορείς μη κερδοσκοπικού χαρακτήρα, για την κάλυψη εκτάκτων αναγκών και ζημιών από θεομηνίες; Μήπως για να δημιουργηθεί ένας ανεξάρτητα ελεγχόμενος μηχανισμός, που θα προβαίνει σε αποζημιώσεις κατά το δοκούν, χωρίς την παρεμβολή της Βουλής, ενδεχομένως και με τη χρήση των κεφαλαίων του ΕΣΠΑ εις βάρος των επενδύσεων, που όλοι γνωρίζουμε πως έχει απόλυτη ανάγκη η χώρα; Δουλειά χρειάζονται οι Έλληνες, όχι φιλοδωρήματα. Θα υπάρχει ουσιαστικά κρατικός έλεγχος διαπίστωσης των αναγκών και των ζημιών από θεομηνίες και από φυσικές καταστροφές, στις εν λόγω ΜΚΟ;

Στο άρθρο 2 ισχύουν όσα είπαμε, για τη δημιουργία ξεχωριστού φορέα, ειδικά όταν δεν αναφέρεται η χρηματοδότηση, οπότε αποτελεί ευχολόγιο. Η χρηματοδότηση είναι, κατά την άποψή μας, η βασική παράμετρος, αφού αυτή καθορίζει την έκταση της αρωγής και θέτει προτεραιότητες. Για παράδειγμα, τώρα με τις ενισχύσεις του κορονοϊού, δεν υπάρχει πλήρης αποκατάσταση ζημιών, κάτι που ισχύει επίσης για τον ΕΛΓΑ. Ποιος λοιπόν, θα έχει προτεραιότητα στην αρωγή; Ποιος καθορίζει σε ποιον θα δίνεται η αρωγή και σε ποιον όχι; Κατά την άποψή μας, είναι μια πολιτική απόφαση, που θα πρέπει να παρεμβάλλεται η πολιτεία και όχι κάποιες ανεξάρτητες επιτροπές. Εκτός αυτού, θα δημιουργηθεί επιτέλους, ένα ολοκληρωμένο καθεστώς αποζημιώσεων των επιχειρήσεων, που πλήττονται από φυσικές καταστροφές και ένα πλαίσιο συντονισμού των διαδικασιών αποκατάστασης και ενίσχυσης των πληρωμένων περιοχών, με οριζόντια μέτρα ή μήπως θα εξακολουθεί η κυβέρνηση να εφαρμόζει τα ημίμετρα που ως συνήθως υιοθετεί μεταξύ άλλων προς όφελος μόνο των ΜΚΟ που εξυπηρετεί;

Συνεχίζοντας, το άρθρο 3 με τους ορισμούς είναι ανεπαρκές και δείγμα πρόχειρης δουλειάς, προχειρότητας, κάτι που για να είμαστε σωστοί δεν συμβαίνει συχνά στα νομοσχέδια της κυβέρνησης. Συγκεκριμένα, απουσιάζει ο ορισμός των εκτάκτων αναγκών που αποτελεί την προϋπόθεση λήψης αρωγής στο άρθρο 1. Για παράδειγμα, έκτακτη ανάγκη είναι η πανδημία, η ανεργία, η αρρώστια, τι ακριβώς; Εκτός αυτού, δεν ορίζονται οι σημαντικές και εκτεταμένες ζημιές στο άρθρο 8 παράγραφος 1, από το οποίο εξαρτάται και η ενίσχυση. Δεν ορίζεται και δεν ποσοτικοποιείται η επιχορήγηση επιχειρήσεων ούτε το ύψος της προκαταβολής επιχορήγησης. Τέλος, ο ορισμός της πρώτης αρωγής πληττόμενων, επίσης δεν ορίζεται, αν και υπάρχει εδώ έστω κάποια αναφορά στο άρθρο 9.

Οι ορισμοί και τα ποσά θα πρέπει να αποφασίζονται κοινοβουλευτικά και όχι με κοινές υπουργικές αποφάσεις. Επίσης, στην παράγραφο α΄, όσον αφορά τον ορισμό των θεομηνιών και τις ανεξέλεγκτες πυρκαγιές από φυσικά αίτια, η πυρκαγιά στο Μάτι πως μπορεί να χαρακτηριστεί; Ανεξέλεγκτη πυρκαγιά από φυσική αιτία, θεομηνία ή μήπως εγκληματική ενέργεια των αρμοδίων αξιωματούχων, μέσω των πράξεων ή των παραλείψεων τους;

Αλήθεια, αποζημιώθηκαν οι οικογένειες των θυμάτων από την Κυβέρνηση έως σήμερα;

Στην παράγραφο β.α ποιες είναι οι επιχειρήσεις, που ασκούν νόμιμη οικονομική δραστηριότητα ανεξάρτητα από τη μορφή τους; Επίσης, ποια είναι τα νομικά πρόσωπα, στα οποία ανήκουν οι αγροτικές εκμεταλλεύσεις, όπως και οι εταιρείες που συνεργάζονται οι ΟΤΑ; Είναι συνεταιρισμοί, προσωπικές εταιρείες funds που αγοράζουν τα χωράφια για φωτοβολταϊκά τώρα τελευταία ή πολυεθνικές;

Στις παραγράφους β.α και β.β στις αναφορές σε ΜΚΟ, που είτε συνεργάζονται με ΟΤΑ είτε όχι, θα πρέπει, να υπάρχει ως προϋπόθεση η καταγραφή τους στα ανάλογα μητρώα. Εκτός αυτού να εκδίδουν οικονομικές καταστάσεις και να μην έχουν εμπλακεί σε έκνομες ενέργειες.

Στο άρθρο 4, καταρχήν, ισχύουν όσα αναφέραμε για τον έλεγχο και για την καταγραφή των ΜΚΟ. Στην παράγραφο 1 δε μπορούμε, να είμαστε σύμφωνοι με το ότι με βάση την παράγραφο 5 του άρθρου 7 μόνο με απόφαση του Υπουργού Οικονομικών και όχι με αντικειμενικές και με διαφανείς διαδικασίες θα καθορίζονται οι προϋποθέσεις καταβολής της ενίσχυσης. Επίσης, το ύψος της επιχορήγησης, ο τρόπος καταβολής της και ο τρόπος αφαίρεσης της ενίσχυσης της πρώτης αρωγής ή της προκαταβολής στις επιχειρήσεις.

Εκτός αυτού, δε συμφωνούμε με το ότι κατά την παράγραφο 7 του άρθρου 7 μόνο με απόφαση του Υπουργού Οικονομικών κι όχι με αντικειμενικές και με διαφανείς διαδικασίες θα καθορίζονται τα δικαιολογητικά των επιχειρήσεων και των φορέων μη κερδοσκοπικού χαρακτήρα, που διαβιβάζονται από την περιφέρεια στη διεύθυνση κρατικής αρωγής.

Στην παράγραφο 2 πρέπει, να συμπληρωθεί πως η επιχορήγηση θα καταβάλλεται κατά προτεραιότητα, καθώς, επίσης, σε εύλογο χρονικό διάστημα.

Όσον αφορά στην παράγραφο 3, γιατί η επιχορήγηση καλύπτει μόνο υλικές ζημιές; Τι γίνεται στην περίπτωση, που υπάρχει σωματική βλάβη προσώπου ή ακόμη και θάνατος; Δε διευκρίνισε, όπως, επίσης, δε διευκρινίζεται το ύψος της επιχορήγησης στην περίπτωση υλικών ζημιών.

Στην παράγραφο 5 δε μπορεί, παρά να είμαστε αντίθετοι, στο ότι αποφασίζει μόνο ο Αντιπεριφερειάρχης και ο Υπουργός Οικονομικών για τη χορήγηση προκαταβολής έναντι του συνολικού ποσού της επιχορήγησης.

Στο άρθρο 5 και στην παράγραφο 1 η Μη Κερδοσκοπικού Χαρακτήρα φορείς θα λαμβάνουν επιχορήγηση, επιπλέον της αποζημίωσης που προβλέπεται από την ιδιωτική τους ασφάλιση. Μάλιστα, με απόφαση μόνο του Αντιπεριφερειάρχη και του Υπουργού Οικονομικών σύμφωνα με τα άρθρα 4, 7 και 8 του παρόντος. Ποια συμφέροντα θα εξυπηρετηθούν; Συμβαίνει το ίδιο και για το Μάτι, που όπως έχουμε αναφέρει στη σχετική συζήτηση, υπάρχουν τεράστιες ανασφάλειες ζημιές ή για τον Ιανό;

Στην παράγραφο 2 στην περίπτωση που η ολοκλήρωση της διαδικασίας προσδιορισμού του ποσού της ζημίας που καλύπτεται από το ασφαλιστήριο συμβόλαιο είναι χρονοβόρα, δε θα χορηγείται προκαταβολή;

Στην παράγραφο 3 στόχος της Κυβέρνησης είναι η παροχή κινήτρων για ιδιωτική ασφάλιση ορίζοντας την αποζημίωση ως «αφορολόγητη και ακατάσχετη», ακόμη κι αν η επιχείρηση ή ο φορέας έχουν βεβαιωμένα χρέη προς το Δημόσιο, τους Δήμους, τις Περιφέρειες, τα ασφαλιστικά ταμεία ή τα πιστωτικά ιδρύματα;

Στο άρθρο 6 και στην παράγραφο 1 είμαστε αντίθετοι στο ότι αποφασίζει σύμφωνα με το άρθρο 9 μόνο ο Υπουργός Οικονομικών για το ύψος της ενίσχυσης πρώτης αρωγής για την καταληκτική ημερομηνία υποβολής αιτήσεων, καθώς, επίσης, για τον τρόπο καταβολής της. Ποιες επιχειρήσεις θα λαμβάνουν την πρώτη αρωγή; Εδώ, απαιτούνται αντικειμενικά και διαφανή κριτήρια, όχι υπερβολικές εξουσίες στον Υπουργό όπως εφαρμόζεται παντού από το Επιτελικό Κράτος.

Στο άρθρο 7 και στην παράγραφο 5 δίνεται, επίσης, μεγάλο εύρος εξουσίας στον Υπουργό, ο οποίος θα καθορίζει όλα τα στοιχεία αναφορικά με τις προϋποθέσεις και το ύψος των αποζημιώσεων.

Το άρθρο 8 ρυθμίζει τη δυνατότητα πληρωμής προκαταβολής αντί επιχορήγησης, σε περίπτωση που διαπιστωθούν εκτεταμένες ζημιές σε εύρος επιχειρήσεων. Όμως, η παράγραφος 1 δεν προσδιορίζει τις περιπτώσεις, που μπορεί, να προταθεί προκαταβολή αντί επιχορήγηση, αλλά αναφέρεται σε σημαντικές κι εκτεταμένες ζημιές, σε αριθμό πληγεισών επιχειρήσεων ή σε μέγεθος καταστροφής. Πρόκειται για αόριστα και ασαφή κριτήρια, με αποτέλεσμα να προκύπτει κίνδυνος κατάχρησης της διάταξης και κατασπατάλησης του δημοσίου χρήματος, όπως παρατηρούμε σε πάρα πολλά άλλα.

Τέλος, για ποιο λόγο η Κυβέρνηση αναφέρεται σε προκαταβολή που προηγείται του ελέγχου και όχι σε έναν πιο άμεσο και γρήγορο έλεγχο των φακέλων, καθώς επίσης στην άμεση διεκπεραίωσή τους; Είναι το καινούργιο σύστημα που υιοθετείται, όπως με τις εθνικές συντάξεις ως προκαταβολή;

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κ.Βιλιάρδο. Το λόγο έχει τώρα ο Ειδικός Αγορητής του ΜέΡΑ25, ο κύριος Κρίτων Αρσένης. Πριν ξεκινήσετε, σας παρακαλώ πολύ, να τοποθετηθείτε με την ψήφο σας επί της αρχής του νομοσχεδίου.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ.

Ψηφίζουμε «κατά», κύριε Πρόεδρε.

Πραγματικά είμαστε στη χώρα των θαυμάτων, αφού φέρνετε την τροποποίηση του Προϋπολογισμού κατά 3 δις ευρώ εδώ πέρα, φέρατε και χθες μια άλλη τροποποίηση κατά 1,5 δις ευρώ στην Ολομέλεια. Τι ακριβώς γίνεται, την ίδια στιγμή που συζητάμε νομοσχέδιο, φέρνετε και τροπολογία για να αλλάξετε επίσης κατά άλλο 1,5 δις τον Προϋπολογισμό; Δεν μπορείτε στοιχειωδώς να τα μαζέψετε και αφού αλλάζετε κατά 3 δις και άλλο 1,5 δις, δεν βρήκατε να δώσετε χρήματα για την Υγεία, να αυξήσετε τον Προϋπολογισμό στο κομμάτι της Υγείας, στις τροποποιήσεις που κάνετε εδώ στον Προϋπολογισμό;

Τα 3 δις ευρώ για τις επιπτώσεις της πανδημίας στην οικονομία σε ποιους θα τα δώσετε; Αυτό είναι ένα μεγάλο ερώτημα. Δεν τα δίνετε στην Υγεία, θα τα δώσετε πάλι στους ανθρώπους που θα πάρουν τα 56 δις ευρώ του Ταμείου Ανάκαμψης, θα δώσετε στους ανθρώπους για τους οποίους δανειζόμαστε άλλα 13 δις ευρώ και άλλα 23 δις ευρώ δανείζονται αυτοί και θα τους τα χρωστάμε, δηλαδή δανειζόμαστε πάλι εμείς και θα τα πληρώσουμε στο πολλαπλάσιο σε αυτούς τους ανθρώπους, δηλαδή στις 5 επιχειρήσεις της Ελλάδας, θα δώσετε αυτά τα χρήματα και σε μερικές πολυεθνικές; Που θα πάνε αυτά 3 δις ευρώ;

Να θυμίσουμε τι κάνετε στους υπόλοιπους, στους μικρούς και μεσαίους επιχειρηματίες, στους αυτοαπασχολούμενους και σε όλη την κοινωνία που εξαρτώνται από αυτούς- το 90% της απασχόλησης και των δημοσίων εσόδων εξαρτάται από αυτούς- τι κάνετε; Αναστολές πληρωμών, λες και θα μπορέσουν ποτέ να τα πληρώσουν στο μέλλον, άρα τους βάζετε στη μέγγενη του χρέους. Τι άλλο κάνετε; Όταν στις μεγάλες επιχειρήσεις, κανένα πρόβλημα δεν έχετε, να κάνετε κεφαλαιακές ενισχύσεις φέρνετε επιστρεπτέες προκαταβολές και τι άλλο κάνετε; Φέρνετε τον πτωχευτικό κώδικα. Τον πτωχευτικό κώδικα που νομοθετήσατε τον Νοέμβριο και τον βάλατε σε εφαρμογή πριν από δύο βδομάδες, τώρα που καταρρέει το σύστημα, που καταρρέει το σύμπαν. Τον βάζετε σε εφαρμογή, δίνετε εργαλεία στα «κοράκια». Αυτό κάνετε, νομοθετείτε την χρεωκοπία και το κλείσιμο των επιχειρήσεων, των μικρών και μεσαίων, για να υπάρχει συγκέντρωση σε λίγους.

Αυτή είναι η πολιτική σας, την εφαρμόζετε με τον «Ηρακλή». Να θυμίσουμε, ότι οι κατασχέσεις για Νομικά Πρόσωπα ξεκίνησαν ήδη 1η Απριλίου, έχετε ανακοινώσει ότι 1η Ιουνίου ξεκινάνε οι κατασχέσεις και οι πλειστηριασμοί για τις κατοικίες των πολιτών και τις μικρές επιχειρήσεις, που ήδη ξεκινήσατε, αλλά προχωράτε και στους πλειστηριασμούς.

Ανακοίνωσε ο κ. Στουρνάρας, ότι άλλα 12 δις ευρώ χρέους θα αρχίσουν να δίνονται στις τράπεζες και στα Ταμεία, καθώς θα εκπέσουν οι εγγυήσεις του Δημοσίου- προφανώς θα εκπέσουν, όταν βάζετε σαν όρος στον «Ηρακλής», σε αυτόν τον επαίσχυντο νόμο, που περιμένουμε και τον ΣΥ.ΡΙΖ.Α. να μας πει επιτέλους, αν θα τον καταργήσει ως κυβέρνηση- βάζετε σαν όρο εκεί πέρα, ότι εφόσον δεν μπορούν να πουλούν τα δάνεια και ποια δάνεια; Τα κόκκινα δάνεια που πήραν στο 6% της αξίας τους, όταν στον πολίτη δεν του δίνετε το δικαίωμα να αγοράσει το δάνειό του στο 6%, ούτε στα 10%, ούτε στα 20%, ούτε στα 30% της αξίας του.

Τα δίνετε στα ταμεία και εφόσον δεν μπορούν να τα πουλήσουν σε μια τιμή κοντά στην αντικειμενική, παίρνουνε τα 12 δισ. και κρατάνε και τα σπίτια. Αυτά νομοθετείτε.

Νομοθετείτε για να δώσετε εργαλεία στα «κοράκια», για να βοηθήσετε τα «κοράκια» να πάρουν την περιουσία των πολιτών.

Δεν αυξάνετε τις δαπάνες, όμως, στον προϋπολογισμό και για την υγεία, όταν τι θα χρειαζόταν να κάνετε; Όχι 4,5 δις που φέρατε με μια τροπολογία και με ένα νομοσχέδιο ταυτόχρονα σε δύο διαφορετικές μεριές, αλλά 160 εκατομμύρια ευρώ για να κάνετε 1.000 κλίνες Μ.Ε.Θ.. Αυτό το τεράστιο ποσό. Σε μια στιγμή, βέβαια, που οι Υπουργοί σας μας λένε ξανά και ξανά: «Μα ξέρετε, μετά τον κορωνοϊό θα μας περισσεύουν οι κλίνες, τι θα τις κάνουμε; Θα μας μείνουν άδειες», στο πιο υποχρηματοδοτημένο σύστημα υγείας πανευρωπαϊκά.

Επίσης, μας λέτε ότι και οι γιατροί επίσης θα μας μείνουν, τι θα τους κάνουμε μετά; Και όταν, όμως, έχουμε αυτή τη στιγμή στελέχη του κορωνοϊού που δεν πιάνονται από 2 βασικά εμβόλια στα οποία αξιοποιούμε και στην Ελλάδα για τον εμβολιασμό των πολιτών, μιλάω για το στέλεχος από τη Βραζιλία. Όταν δηλαδή δεν ξέρουμε τι μας περιμένει.

Όχι μόνο δεν έχουμε τελειώσει με αυτό το κύμα, γιατί ακόμα αυξάνεται το ιικό φορτίο στα λύματα, μειώνεται ο αριθμός των Μ.Ε.Θ. και αυξάνεται ο αριθμός διασωληνωμένων εκτός Μ.Ε.Θ.. Ακόμα δεν έχουμε δει την κορυφή του κύματος και ξέρουμε ότι ανοίγετε τον τουρισμό και τον Σεπτέμβριο μας περιμένει με αυτά τα δεδομένα και άλλο κύμα και εσείς δεν προετοιμάζεστε ούτε γι΄ αυτό.

Δεν προετοιμαστήκατε για το δεύτερο, δεν προετοιμαστήκατε για το τρίτο. Δεν έχετε καμία διάθεση να προετοιμαστείτε για κανένα κύμα.

Και δεν κάνατε, βέβαια, και προσλήψεις των γιατρών. Με μισό δις θα μπορούσατε να κάνετε όλες τις απαραίτητες προσλήψεις ιατρικού προσωπικού αυτή τη στιγμή. Όχι όλα τα οργανικά κενά, μιλάω για τις απαραίτητες και δεν προχωράτε ούτε σε αυτό.

Τώρα, για τον Φορέα Κρατικής Αρωγής, για τις θεομηνίες. Πάλι θα επισημάνω ότι η έννοια «θεομηνία» είναι ένα εντελώς αδόκιμος όρος, από όποια πλευρά και αν το δει κανείς. Για τις φυσικές καταστροφές, λοιπόν.

Είδαμε και στην ακρόαση τι είπαν οι φορείς. Επαναλάβαν και αυτά που είχα επισημάνει και στην χθεσινή μου ομιλία. Ωραία, εσείς φτιάχνετε ένα κουβούκλιο, βάζετε ένα οργανόγραμμα, βάζετε κάποιους ανθρώπους. Έχετε πολιτική βούληση να κάνετε αποζημιώσεις; Ο ΕΛΓΑ αποζημιώνει ένα ποσοστό, αν δεν κάνω λάθος, 60%, του μέσου όρου της παραγωγής του συγκεκριμένου είδους στην περιοχή.

Αν δεν υπάρχουν επιτόπιες επιτροπές που θα πάνε εκεί πέρα και να δουν την ακριβή ζημιά, κάποιος παραγωγός εκείνη την χρονιά μπορεί η παραγωγή που χάνει να είναι διπλάσια από αυτή που υπολογίζει συνολικά. Αυτός θα πάρει τα χρήματα του ΕΛΓΑ;

Σας τα είπαν και οι φορείς όλα αυτά. Σας ζήτησαν να συμμετέχουν οι δήμοι στις Επιτροπές. Σας ζήτησαν και οι δημοτικές επιχειρήσεις, να μπορούν να αποζημιωθούν. Σας ζήτησαν να μπει η αλιεία και οι δασοπόνοι, αυτό που επισημάναμε και χθες και οι δασικοί συνεταιρισμοί δηλαδή στις αποζημιώσεις. Σας ζήτησαν να γίνουν έγκαιρα και στο 100% της παραγωγής μετά από εξατομικευμένο έλεγχο. Σας ζήτησαν, βέβαια, διαγραφή φορολογικών και ασφαλιστικών βαρών.

Βέβαια, είναι προφανές ότι είναι μάταιο να το ζητάνε από μια Κυβέρνηση που δεν το κάνει σε επιχειρήσεις που κλείνουν, σε αυτές που κατά 40% ανακοινώθηκε ότι δεν θα ξανανοίξουν από τον κορωνοϊό, επειδή κλείσατε τις επιχειρήσεις τους. Ούτε σε αυτές δεν κάνετε την διαγραφή ασφαλιστικών και φορολογικών βαρών, τα οποία προέκυψαν ξεκάθαρα από την πολιτική σας να μην κάνετε τεστ, να μην κρατήσετε ανοιχτά τις ανθρώπινες δραστηριότητες και την οικονομία. Να στοχεύσετε στους πολίτες και όχι στον κορωνοϊό.

Κλείσατε τους πολίτες μέσα και δεν στοχεύσατε στον κορωνοϊό και φαίνεται από την αποτυχία σας. Κάποια στιγμή πανηγυρίζατε τόσο πολύ για το πρώτο κύμα - που φαίνεται τελικά ότι δεν είχαμε μεγάλη έκθεση στον κορωνοϊό και το πως κάνατε μια πρόχειρη διαχείριση - παραδεχτείτε επιτέλους ότι απ' ό,τι είχατε πλήρως στο δεύτερο και στο τρίτο. Στοιχειωδώς, δηλαδή, δεν μπορεί να πανηγυρίζετε για το μεν και να λέτε όλα καλά και στο δεύτερο και στον τρίτο, όταν έρχεται και το τέταρτο.

Αντί, λοιπόν, να κάνετε test διαρκώς και να ελέγχαμε τον ιό, εκεί που υπήρχε φορέας, αυτός και οι επαφές του να έμπαιναν σε καραντίνα για 14 ημέρες και οικονομία να ήταν ανοιχτή, τα σχολεία να είναι ανοιχτά με προσλήψεις, με αίθουσα 15 ατόμων, και ούτω καθεξής, εσείς κλείσατε στην εθνική οικονομία και στους πολίτες στα σπίτια τους.

Εμείς σας ζητάμε αυτή τη στιγμή να αυξήσετε τις δαπάνες στην υγεία. Πραγματικά ήταν ψεύτικος ο προϋπολογισμός που είχατε φέρει, το είχαμε καταγγείλει, ήταν αστείο ότι το συζητούσαμε και το καν. Ήταν προφανές ότι δεν μπορούσε να ανταπεξέλθει στις ανάγκες της επιδημίας.

Σας ζητάμε να αυξήσετε τις δαπάνες στην υγεία, να κάνετε τις ΜΕΘ, να κάνετε τις απαραίτητες προσλήψεις και σας ζητάμε, να κάνετε πλήρεις αποζημιώσεις στους αγρότες, στους κτηνοτρόφους, στους αλιείς, στους δασικούς συνεταιρισμούς, όχι μόνο ένα ποσοστό όπως προβλέπει σήμερα ο ΕΛΓΑ για κάποιες κατηγορίες, αλλά να αποζημιώνεται, μετά από επιτόπια έρευνα, ακριβώς η ζημιά που έγινε. Τίποτα λιγότερο. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε, κύριε Αρσένη. Το λόγο έχει ο κύριος Υπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Θέλω να κάνω μια διευκρίνιση, γιατί έχει τεθεί και από προηγούμενους Εισηγητές, Ειδικούς Αγορητές, για την αλιεία που είναι ξεκάθαρο στο άρθρο 3. Δικαιούχοι κρατικής αρωγής είναι ή επιχειρήσεις εμπορίας προϊόντων αλιείας και υδατοκαλλιέργειες. Άρα, συμπεριλαμβάνεται και η αλιεία μέσα στους δικαιούχους.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Οι μελισσοκόμοι, κύριε Υπουργέ; Οι μελισσοκόμοι;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Θα το δούμε και αυτό, κύριε πρόεδρε.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ)**(ομιλούσα εκτός μικροφώνου): Καλό είναι να το βάλουμε και αυτό, για να μην υπάρχουν παρεξηγήσεις.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Πάντως οι δικαιούχοι της κρατικής αρωγής συμπεριλαμβάνονται σχεδόν όλοι, αν όχι όλοι. Τώρα, εσείς εκεί στις αγροτικές εκμεταλλεύσεις ίσως εννοείτε για την μελισσοκομία, εκεί όταν εννοούμε αγροτική εκμετάλλευση, εννοούμε τα πάντα. Θα το δούμε όμως αυτό. Ίσως να γραφτεί και ρητά μέσα. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ, κύριε Υπουργέ. Τον λόγο έχει ο κύριος Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ:** Δεν θα χρειαστεί, κύριε πρόεδρε, απλώς θέλω να κάνω μία επισήμανση προς εσάς και κάποιες διευκρινίσεις.

Η επισήμανση έγκειται στο γεγονός ότι τα νομοσχέδια έρχονται το ένα πίσω από το άλλο, εν είδη καταιγισμού και δεν προλαβαίνουμε να τα παρακολουθήσουμε και είναι πάρα πολύ σημαντικά. Λύνουν χρόνια προβλήματα, δεκαετιών και ικανοποιούνται πάγια αιτήματα. Δεν μπορούμε, δεν προλαβαίνουμε να συμμετάσχουμε σε όλα τα νομοσχέδια, προκειμένου να καταθέσουμε και εμείς τις δικές μας απόψεις, για την βελτίωση των νομοσχεδίων. Εισηγηθείτε, λοιπόν, στο προεδρείο να έρχονται λίγο πιο αραιά, έτσι ώστε να προλαβαίνουμε μην να τα διαβάσουμε και να συμμετέχουμε στις συνεδριάσεις των επιτροπών και να είμαστε ουσιαστικοί.

Η δεύτερη διευκρίνιση είναι, σ’ αυτό που ειπώθηκε από συνάδελφο, ότι στη βουλή δεν μπορούμε να λέμε ότι θέλουμε.. Λάθος. Εγώ έχω μάθει στη βουλή - είκοσι πέντε χρόνια που είμαι - αυτά που λέω να τα αποδεικνύω και να τα τεκμηριώνω με ντοκουμέντα.

Άκουσα από συνάδελφό να ζητάει από τον πρόεδρο του ΕΛΓΑ, να κηρύξουν τις πληγείσες περιοχές μαζί με τον Υπουργό, σε κατάσταση εκτάκτου ανάγκης. Και είπατε είναι αρμοδιότητα του ΕΛΓΑ και ΥΠΑΔ, είναι αρμοδιότητα του περιφερειάρχη, αφού η αντιπεριφέρεια έχει ετοιμάσει τεκμηριωμένη έκθεση από τις αρμόδιες υπηρεσίες και την οποία έκθεση ο αντιπεριφερειάρχης υποβάλει στον περιφερειάρχη με το αίτημα της κήρυξης των περιοχών σε κατάσταση εκτάκτου ανάγκης. Ο περιφερειάρχης κηρύσσει τις περιοχές αυτές, με εξουσιοδότηση της Γενικής Γραμματείας Προστασίας του Πολίτη. Αυτό είπα.

Τώρα, στο άρθρο 14, που προβλέπει τη σύσταση του Ταμείου Κρατικής Αρωγής. Το Δ.Σ. το οποίο διοικεί το Ταμείο και εισηγείται την ετήσια Έκθεση αποτελείται από εννέα μέλη. Βλέπουμε ότι συμμετέχουν όλοι οι Γενικοί Γραμματείς όλων των συναρμόδιων Υπουργείων και δεν συμμετέχει ο Γενικός Γραμματέας του Υπουργείου Αγροτικής Ανάπτυξης. Μήπως είναι παράλειψη, υπάρχει κάποιος ειδικός λόγος; Να μας το πουν οι συντάκτες του νομοσχεδίου.

Το επόμενο που θέλω να πω είναι ότι, το νομοσχέδιο αυτό, όπως είπα και στη εισήγησή μου χθες, δεν προβλέπει τις προκαταβολές για τις ζημιές που καλύπτονται ασφαλιστικά από τον κανονισμό του ΕΛΓΑ και υπάρχει μεγάλο πρόβλημα από τον παγετό του Απριλίου. Έχουν καταστραφεί νομοί ολοσχερώς. Οι δενδροκαλλιέργειες καταστράφηκαν και οι παραγωγοί είναι σε απόγνωση. Σε ένα μήνα θα είχαν συγκομιδή της σοδειάς και θα παίρνανε χρήματα, θα παίρναν προκαταβολές, για να μπορέσουν να επιβιώσουν, να καλύψουν τα έξοδα τους κ.λπ.

Συνεπώς, θα πρέπει από τώρα να προετοιμάσουμε τις τροπολογίες, ούτως ώστε την άλλη εβδομάδα που θα έρθει το νομοσχέδιο στην Ολομέλεια να περάσουν αυτές τροπολογίες για τις προκαταβολές και για τον συμψηφισμό των εισφορών. Έχω καταθέσει τροπολογίες στο Υπουργείο Αγροτικής Ανάπτυξης και για τις προκαταβολές και για τον συμψηφισμό. Θα τις στείλω και στον Υφυπουργό τον κ. Βεσυρόπουλο, ο οποίος έχει και αυτός έντονο το πρόβλημα, το ακούει συνεχώς αυτό το διάστημα από τους παραγωγούς, ούτως ώστε να προχωρήσουν οι τροπολογίες και να δοθούν και οι προκαταβολές και να γίνει ο συμψηφισμός.

Ταυτόχρονα, θα πρέπει να λάβουμε υπόψη πως ο παγετός έχει και παράπλευρες συνέπειες σε όλο το φάσμα της αγροδιατροφικής αλυσίδας, όπως στους εποχικούς εργαζόμενους, στα συσκευαστήρια, στα τυποποιητήρια και γενικά στο εμπόριο και στην αγορά. Θα πρέπει, λοιπόν, σαν αρμόδιο Υπουργείο που είναι το Οικονομικών να αρχίσει να ετοιμάζει το νομοθετικό πλαίσιο για την στήριξη αυτών των πληγέντων και να μη χαθεί πολύτιμος χρόνος.,

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε κ. Καρασμάνη.

Το λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η κλιματική αλλαγή βαθαίνει και εξελίσσεται, αλλά η Κυβέρνηση την ανακάλυψε μετά τις εκλογές του Ιουλίου του 2019, μιας και μέχρι τότε για όλα φταίει ο ΣΥΡΙΖΑ. Εμείς όμως την αντιλαμβανόμαστε σαν ένα σημείο καμπής όπου πραγματικά θα πρέπει να μας κάνει να επανεξετάσουμε αρκετά σημεία από τις πολιτικές που εισηγούμαστε σαν ελληνικό Κοινοβούλιο. Αυτές αφορούν από τη φορολογία μέχρι τους όρους προστασίας του περιβάλλοντος και το προς τα που θα πρέπει να στρέψουμε την οικονομική ανάπτυξη, αλλά και το πλαίσιο πρόληψης, προετοιμασίας και στήριξης για τα εν λόγω φαινόμενα.

Το νομοσχέδιο έρχεται να δημιουργήσει ένα πλέγμα διατάξεων σχετικά με τις ενισχύσεις σε περιπτώσεις φυσικών καταστροφών. Η προσπάθεια εφαρμογής του συγκεκριμένου πλαισίου όμως, αφορά μόνο την μετά τη φυσική καταστροφή περίοδο και δεν αναφέρεται καθόλου στην πρόληψη. Παράλληλα, δεν αντιμετωπίζει με κάποιο σχέδιο την προετοιμασία της κρατικής μηχανής, απέναντι στα εντεινόμενο φαινόμενα που επιφέρει η κλιματική αλλαγή. Αυτό το σημειώνω εδώ σαν μια γενική παρατήρηση όχι τόσο σαν κριτική, αλλά για να μπορούμε να συνεννοηθούμε μεταξύ μας. Εξάλλου, το πρώτο σημείο της πρόληψης και της προετοιμασίας ακριβώς λόγω της σημαντικής θέσης που πρέπει να έχει στη συζήτηση για την αντιμετώπιση της κλιματικής αλλαγής, θα πρέπει να αποτελέσει και σημείο διακομματικής συνεννοήσεις. Αυτά είναι μερικές παρατηρήσεις πάνω στο νομοσχέδιο.

Όσον αφορά την κρατική αρωγή σε επιχειρήσεις και σε φορείς που έχουν ασφαλιστήριο συμβόλαιο. Παρέχεται για το ποσό της προκαλουμένης ζημίας που δεν καλύπτεται από το εν λόγω συμβόλαιο, αλλά ορίζεται ότι το ποσό που καταβάλλεται από το ασφαλιστήριο συμβόλαιο είναι αφορολόγητο και ακατάσχετο. Θα ισχύει για όλα τα συμβόλαια και για όλα τα είδη ζημιάς; Θα ήθελα κάποιες εξηγήσεις εδώ από τον κ. Υπουργό.

Δεν προβλέπετε χρονικά όρια κατά την υποτιθέμενη φυσική καταστροφή καταβολής των ενισχύσεων για την επίσπευση των διαδικασιών. Κι εδώ θα ήθελα κάποιες παραπάνω εξηγήσεις.

Επίσης, αναφέρθηκε ο κύριος Καρασμάνης για τη σύσταση της Κυβερνητικής Επιτροπής Κρατικής Αρωγής χωρίς να ξέρουμε ποια είναι τα χαρακτηριστικά που πρέπει να έχουν τα μέλη. Ο Υπουργός ενημέρωσε πως η Επιτροπή αποτελείται από Γενικούς Γραμματείς. Αυτό θα έπρεπε να αναφέρεται ρητά όμως και στο Νόμο.

Δυο ζητήματα που αφορούν τους αγρότες. Στο άρθρο 11 δεν είναι κατανοητή η απαίτηση να έχει ολοκληρωθεί η υποχρέωση καταβολής της ειδικής ασφαλιστικής εισφοράς στον ΕΛ.Γ.Α. εφόσον αναφερόμαστε σε ζημιές, οι οποίες δεν καλύπτονται από τον Οργανισμό. Αυτό επιβαρύνει και με πρόσθετο κόστος τους αγρότες που έχουν πληγεί ενώ παράλληλα δεν προβλέπεται για τις υπόλοιπες κατηγορίες πληττόμενων από θεομηνίες. Επιπλέον, σε πολλές περιοχές της Ελλάδας, οι μη κατά κύριο επάγγελμα αγρότες είναι η πλειοψηφία ειδικά σε ορεινές άγονες περιοχές όπου ο κλήρος είναι μικρός και δεν είναι δυνατή η εξασφάλιση ενός επαρκούς εισοδήματος από την αγροτική δραστηριότητα. Χαρακτηριστικό παράδειγμα είναι η καλλιέργεια της ελιάς στις ορεινές και ημιορεινές περιοχές της Μαγνησίας. Παρόλα αυτά, οι μη κατά κύριο επάγγελμα αγρότες καλλιεργούν τα κτήματα τους, έχουν τα ίδια έξοδα με τους κατά κύριο επάγγελμα αγρότες και το εισόδημά τους πλήττεται επίσης κατά την εκδήλωση των θεομηνιών.

Για ποιο λόγο προβλέπουμε στο νομοσχέδιο αποζημίωση μόνο στο 50% της ζημιάς στο άρθρο 12 και μάλιστα μετά από Κοινή Υπουργική Απόφαση και σε εξαιρετικές περιπτώσεις; Κάτι τέτοιο θα οδηγήσει, κατά την άποψή μου, σε εγκατάλειψη της καλλιέργειας σε μειονεκτικές περιοχές με ολέθριες συνέπειες στο εισόδημα των κατοίκων και στην γενικότερη ανάπτυξη των περιοχών αυτών.

Θα σταθώ και σε ένα άλλο ζήτημα, στο οποίο είχα κάνει και ερώτηση αλλά με πρόλαβε το νομοσχέδιο που φέρνει για ψήφιση την εξαίρεση από τους κατά κύριο επάγγελμα αγρότες του τέλος επιτηδεύματος. Εδώ, κύριε Υπουργέ, θα ήθελα να προσέξετε λίγο ιδιαίτερα το ζήτημα, το οποίο είναι στο άρθρο 25. Καταρχήν, θέλω να πω ότι είμαι σύμφωνη με την πρόταση που έκανε ο Πρόεδρος της ΓΣΕΒΕΕ ότι εξαίρεση από το τέλος επιτηδεύματος θα έπρεπε να έχουμε για όλες τις πληττόμενες επιχειρήσεις. Αλλά στο συγκεκριμένο που αναφέρεται για τους κατά κύριο επάγγελμα αγρότες. Στην περίπτωση που κατά κύριο επάγγελμα έχει χαρακτηριστεί κάποιος αγρότης με όλες τις προϋποθέσεις που προβλέπεται από το νόμο, αλλά έχει και ένα δεύτερο επάγγελμα, έχει για παράδειγμα ένα μπακάλικο ή ένα μικρό καφενείο στο χωριό. Σε αυτές τις περιπτώσεις, με τη συγκεκριμένη διάταξη θα καταβάλλουμε κανονικά το τέλος επιτηδεύματος που αναλογεί για την δευτερεύουσα δραστηριότητά τους και δεν εξαιρούνται από την καταβολή του τέλους επιτηδεύματος που αφορά το αγροτικό τους εισόδημα, παρόλο που είναι κατά κύριο επάγγελμα αγρότες και είναι δευτερεύουσα η άλλη ενασχόληση. Κύριε Υπουργέ, θα ήθελα να το δείτε λίγο γιατί πραγματικά είναι πάρα πολλοί εκείνοι, οι οποίοι πληρώνουν δύο τέλη επιτηδεύματος. Και το αγροτικό και της άλλης δραστηριότητας. Σας ευχαριστώ. Τα υπόλοιπα θα επανέλθουμε στην επόμενη Επιτροπή και στην Ολομέλεια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε την κυρία Παπανάτσιου.

Το λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Ευχαριστώ κύριε Πρόεδρε. Κυρίες και κύριοι συνάδελφοι, το νομοσχέδιο που συζητείται σήμερα στη Διαρκή Επιτροπή Οικονομικών της Βουλής αποτελεί προϊόν μελέτης και σχεδιασμού προκειμένου η κρατική αρωγή να εκφράζεται έμπρακτα, άμεσα και με υπέρβαση όλων των αγκυλώσεων που έχουν καταγραφεί, ιδιαίτερα σε περιπτώσεις αντιμετώπισης φυσικών καταστροφών όπου πολλές φορές χρειάζονταν αλλεπάλληλες νομοθετικές ρυθμίσεις για να υπερβούμε αυτές τις γραφειοκρατικές αγκυλώσεις και να στηρίξουμε έμπρακτα και ουσιαστικά αυτούς που έχουν πληγεί.

Ουσιαστικά διαμορφώνεται ένα ευέλικτο και αποτελεσματικό θεσμικό πλαίσιο για τη στήριξη επιχειρήσεων και επαγγελματιών που πλήττονται από τις επιπτώσεις των θεομηνιών και φυσικών καταστροφών. Διαμορφώνεται μια ενιαία διαδικασία συντονισμού όλων των εμπλεκόμενων φορέων για τα απαιτούμενα μέτρα αποκατάστασης και στήριξης. Δημιουργούνται ειδικές εξειδικευμένες δομές που θα αναλάβουν να διεκπεραιώνουν τη διαδικασία χορήγησης των αποζημιώσεων, τη διαμόρφωση έκτακτων μέτρων στήριξης και την υλοποίηση των μέτρων αποκατάστασης των ζημιών. Η νομοθετική αυτή παρέμβαση αποτελεί εχέγγυο εφαρμογής άμεσων πολιτικών που συνδέονται με τη χορήγηση αποζημιώσεων λόγω των εκτάκτων συνθηκών που προκλήθηκαν από την ύπαρξη θεομηνιών και φυσικών καταστροφών.

Το νομοσχέδιο όμως περιλαμβάνει και μια σειρά ρυθμίσεων που σχετίζονται με την αντιμετώπιση των συνεπειών της πανδημίας στην πραγματική οικονομία. Σε αυτό το πλαίσιο εντάσσεται η αύξηση των πιστώσεων του κρατικού προϋπολογισμού του Υπουργείου Οικονομικών κατά 3 δισεκατομμύρια ευρώ που έχει στόχο τη χρηματοδότηση πολιτικών και δράσεων για τη στήριξη επιχειρήσεων, επαγγελματιών και εργαζομένων που έχουν πληγεί από τις επιπτώσεις της πανδημίας. Ουσιαστικά η αύξηση των πιστώσεων κατά 3 δισεκατομμύρια ευρώ εντάσσει στο πακέτο των μέτρων στήριξης για το 2021 που ανέρχεται σε ποσό άνω των 14 δισεκατομμυρίων ευρώ. Ταυτόχρονα αυξάνεται και ο Προϋπολογισμός του Προγράμματος Δημοσίων Επενδύσεων κατά 1,25 δισεκατομμύρια ευρώ.

Θα ήθελα να αναφερθώ σε επιμέρους άρθρα του νομοσχεδίου που άπτονται της φορολογικής πολιτικής. Πρόκειται για νομοθετικές ρυθμίσεις που κινούνται στο πλαίσιο της στήριξης και ανακούφισης επαγγελματικών ομάδων που έχουν πληγεί από την πανδημία αλλά και για μέτρα που στοχεύουν στην ενίσχυση των υγειονομικών μας υποδομών. Κατ’ αρχήν θεσπίζεται νέο μέτρο κρατικής ενίσχυσης επιχειρήσεων με τη μορφή αυξημένης αποζημίωσης ειδικού σκοπού.

Ποια είναι η διαφορά σε σχέση με την αποζημίωση που δινόταν μέχρι σήμερα. Πρώτον, διευρύνεται το αριθμός των επιχειρήσεων που μπορούν να καταστούν δικαιούχοι του συγκεκριμένου μέτρου. Δεύτερον, η αυξημένη αποζημίωση ειδικού σκοπού δίνεται ανεξαρτήτως του ποσοστού μείωσης του τζίρου και τρίτον, εντάσσονται όλες οι επιχειρήσεις που έχουν κύριο ΚΑΔ, ΚΑΔ με τα μεγαλύτερα έσοδα ή κύριο ΚΑΔ υποκαταστήματος στους στους κλάδους και στις περιοχές που επιβάλλονται περιοριστικά μέτρα. Ποιοι είναι οι δικαιούχοι; Είναι κλάδοι που δραστηριοποιούνται στον τομέα του τουρισμού, τα τουριστικά καταλύματα αλλά και σε κλάδους όπως είναι τα ταξιδιωτικά γραφεία, οι μεταφορές, τα ΚΤΕΛ, τα τουριστικά λεωφορεία, οι πλωτές μεταφορές, οι ενοικιάσεις σκαφών, ο πολιτισμός, τα μουσεία, ο αθλητισμός, τα πρακτορεία του ΟΠΑΠ, οι παιδότοποι, τα πάρκα αναψυχής, οι εταιρείες οργάνωσης συνεδρίων και εμπορικών εκθέσεων.

Ουσιαστικό μέτρο ελάφρυνσης είναι και το μέτρο της παράτασης της απαλλαγής από την υποχρέωση καταβολής του τέλους επιτηδεύματος για τους αγρότες που υπάγονται στο κανονικό καθεστώς Φ.Π.Α. και για τους αλιείς της παράκτιας αλιείας. Το μέτρο αυτό ίσχυσε και πέρυσι και παρατείνουμε την ισχύ του και για το φορολογικό έτος 2020 για να υπάρξει ουσιαστική φορολογική ελάφρυνση των δύο κατηγοριών. Η πρώτη κατηγορία αφορά τους κατά κύριο επάγγελμα αγρότη του κανονικού καθεστώτος Φ.Π.Α. και για το φορολογικό έτος 2020 και η δεύτερη κατηγορία αφορά τους αλιείς της παράκτιας αλιείας που εκμεταλλεύονται είτε ατομικά είτε με τη μορφή της συμπλοιοκτησίας ή κοινωνίας αστικού δικαίου για αλιευτικά σκάφη μέχρι 12 μέτρων μεταξύ κάθετων.

Παράλληλα με δύο άλλα άρθρα που εντάχθηκαν στο νομοσχέδιο προχωράμε σε φορολογικές ελαφρύνσεις που στοχεύουν στην ενίσχυση των υγειονομικών υπηρεσιών που παρέχονται στους πολίτες. Συγκεκριμένα πρώτον, παρατείνεται από τις 30 Ιουνίου 2021 και για έξι ακόμη μήνες και μέχρι τις 31 Δεκεμβρίου 2021 η αναστολή καταβολής στο δημόσιο του ποσοστού 5% επί των νοσηλίων από τις ιδιωτικές μονάδες χρόνιας αιμοκάθαρσης, ρύθμιση που κρίνεται επιβεβλημένη λόγω των ειδικών συνθηκών που επικρατούν.

Παράλληλα, τα καταβληθέντα ποσά που αφορούν στο προβλεπόμενο διάστημα δύνανται να επιστρέφονται ή να συμψηφίζονται με οφειλές προς το δημόσιο.

Δεύτερον, παρατείνεται η υπαγωγή στον υπερμειωμένο συντελεστή Φ.Π.Α 6% μέχρι τις 31 Δεκεμβρίου ορισμένων ιατρικών υλικών αναγκαίων για τη διενέργεια αιμοκάθαρσης όπως φίλτρα και γραμμές αιμοκάθαρσης και αιμοδιήθησης.

Κυρίες και κύριοι συνάδελφοι, όπως έχω πει πολλές φορές η προσπάθεια της Κυβέρνησης να στηρίξει όσους έχουν πληγεί από την πανδημία και να κρατήσει ζωντανή την οικονομία είναι διαρκής με σύνεση, με σχεδιασμό, με αυξημένα αντανακλαστικά, με επικαιροποίηση και αξιολόγηση και βελτιωτικές παρεμβάσεις στην υλοποίηση μέτρων στήριξης. Δεν είναι τυχαίο ότι αυτή η προσπάθεια έχει αποτιμηθεί θετικά από τους Έλληνες πολίτες. Ο λαϊκισμός δοκιμάστηκε και ηττήθηκε σ’ αυτήν τη χώρα. Οι πολίτες, πλέον, θέλουν ρεαλιστικές πολιτικές, μετρήσιμα αποτελέσματα, ουσιαστικά μέτρα στήριξης που κρίνονται στο πεδίο της πραγματικής οικονομίας. Γι’ αυτό και έχουν γυρίσει την πλάτη στο λαϊκισμό, γι’ αυτό και συνεχίζουν να περιβάλλουν με εμπιστοσύνη το Πρωθυπουργό της χώρας Κυριάκο Μητσοτάκη και την Κυβέρνησή του. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ κύριε Υπουργέ για την τοποθέτησή σας.

Κυρίες και κύριοι συνάδελφοι, ολοκληρώνεται η συνεδρίαση σ’ αυτό το σημείο. Επόμενη συνεδρίαση μας την ερχόμενη Δευτέρα στις 12.

Ευχαριστούμε πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Αμανατίδης, Σάββας Αναστασιάδης, Μανούσος – Κωνσταντίνος Βολουδάκης, Αναστάσιος Δημοσχάκης, Τσαμπίκα (Μίκα) Ιατρίδη, Σταύρος Καλογιάννης, Κωνσταντίνος Καραγκούνης, Γεώργιος Καρασμάνης, Συμεών (Σίμος) Κεδίκογλου, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Ευκλείδης Τσακαλώτος, Γεώργιος Αρβανιτίδης, Νικόλαος Καραθανασόπουλος, Διαμάντω Μανωλάκου, Βασίλειος Βιλιάρδος, Κρίτων – Ηλίας Αρσένης και Γεώργιος Λογιάδης.

Τέλος και περί ώρα 13:05, λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**